Jačanje transparentnosti, komunikacije i učešća građana kroz unapređenje veb sajtova lokalnih samouprava | Government Accountability Initiative\nJačanje transparentnosti, komunikacije i učešća građana kroz unapređenje veb sajtova lokalnih samouprava\nU toku marta i aprila 2020. godine, USAID-ov Projekat za odgovornu vlast (GAI) je sproveo drugu po redu procenu kvaliteta veb sajtova partnerskih lokalnih samouprava.Početna procena stanja sa preporukama za unapređenje za prvih sedam gradova i opština sprovedena je pre godinu dana po istoj metodologiji, dok je ove godine inicijalna analiza urađena za još šest gradova i opština koje su se projektu pridružile u novembru 2019. godine. Metodologija GAI projekta za procenu kvaliteta veb sajtova se zasniva na zahtevima pravnog okvira u oblasti e-uprave, na dobrim praksama u pogledu dostupnosti, strukture i sadržaja veb sajtova, kao i na osnovu modela internet sajta lokalne samouprave koji je GAI razvio 2019. godine.\nOvogodišnje istraživanje je pokazalo da je većina lokalnih samouprava primenila preporuke koje je dobila prošle godine i ostvarila napredak i poboljšala rezultat, odnosno poboljšala izgled, sadržaj, strukturu i tehničke performanse svojih sajtova. Napredak se najviše uočava u delu koji se odnosi na sadržaj veb sajtova, odnosno na dostupnost ili ažurnost informacija i dokumenata. Najbolji rezultat ove godine, kao i najveći napredak u odnosu na prošlogodišnje istraživanje postigao je grad Sombor, koji je primenio veliki broj preporuka datih u analizi od pre godinu dana.\nUprkos napretku u najvećem broju oblasti, ovogodišnja procena veb sajtova pokazala je pad u skoro svim analiziranim gradovima i opštinama u delu koji se odnosi na e-usluge, što je posledica postavljanja novog portala e-uprave i gubitka nekih od usluga koje su gradovi i opštine imali registrovane do 2019. godine. Taj rezultat, kao i ocene nekih drugih indikatora koji uzimaju u obzir dizajn, grafička rešenja, jezik, pismo, navigaciju ili tehnologije koje pomažu osobama sa invaliditetom da pristupe sadržajima, ukazuju na to da je unapređenje veb sajtova gradova i opština kontinuiran proces koji treba da prati brz razvoj informacionih tehnologija i nove zahteve koji dolaze od zajednice koja sve prisutnija u virtuelnom prostoru. GAI projekat će, zbog toga, intenzivno sarađivati sa svojim partnerima na poboljšanju lokalnih internet prezentacija.\nVeb sajtovi gradova i opština predstavljaju jedan od najvažnijih alata za obezbeđivanje transparentnosti u radu lokalnih uprava, odnosno za dostupnost podataka, dokumenata i informacija od javnog značaja. Osim toga, veb sajtovi obezbeđuju brzo i pravovremeno informisanje javnosti kako o radu uprave, tako i o dešavanjima u lokalnoj zajednici. Onlajn prisustvo gradova i opština pruža velike mogućnosti za komunikaciju sa građanima, odnosno omogućava učešće javnosti u donošenju odluka kroz onlajn ankete, konsultacije, virtuelne javne rasprave i forume za razmenu ideja, mišljenja i predloga. Na kraju, dobri veb sajtovi omogućavaju da se usluge koje pruža lokalna samouprava pružaju onlajn, čime se znatno povećava efikasnost i kvalitet tih usluga. Zbog svega ovoga, unapređenje strukture i sadržine veb sajtova opština je u fokusu GAI projekat od početka i biće nastavljeno tokom trajanja projekta.


Uspješno održana redovna sjednica Skupštine NS Federacije BiH\nSarajevu je danas (07.04.2017. godine) održana redovna izvještajna sjednica Skupštine Nogometnog saveza Federacije Bosne i Hercegovine. Sjednicom Skupštine predsjedavao je predsjednik NS Federacije BiH Durić Irfan, a sjednici je prisustvovalo 38 od 40 pozvanih delegata Skupštine. Nakon što su izabrana radna tijela Skupštine, delegati su usvojili Dnevni red sjednice i ...\nMENSUR MUŠIJA ZA “SPORTSKE”: Iz Čelika nam nisu nudili da im pustimo utakmicu, muka mi je u stomaku!\nAutor filma “Bosanski Hoffenheim” Jasenko Korjenić, u jednoj emisiji na regionalnoj televiziji N1, govoreći o svom filmu kazao je da ima informacije, koje je dobio iz Fudbalskog kluba Mladost iz Doboja kod Kanja, a da su im iz Uprave Čelika nudili da puste utakmicu. Iz Čelika su demantovali te navode, ...\nIvan Mamuša je kazao kako ih očekuje zahtjevna utakmica te da “Bosna” nije bezazlena ekipa.\nNogometni klub Travnik je ovoga četvrtka organizovao press konferenciju povodom predstojeće utakmice sa visočkom Bosnom kojoj su prisustvovali Senad Bajrić – pomoćni trener, Ajdin Nuhić – kapiten te Ivan Mamuša – igrač. Osvrnuli su se na prethodno odigranu utakmicu sa Bosnom Semom ali i istakli da su velika očekivanja od ...\nNakon prošlogodišnjeg režiranog ispadanja iz Premijer lige, visočka Bosna se ekspresno vraća! Kao trener “nisam smio ni napisati o 7 naštimanih prošlosezonskih rezultata u posljednja 3 kola o kojima se i danas govori, jer kako neki visočki filozofi kažu: …Samo je trener kriv za neuspjeh… ” Pa, eto ove godine ...\nStranica 31 od 124« Prva...10202930313233»405060...Posljednja »


Potpisani ugovori u okviru Programa Omladinske banke\nObjavljeno: 04 Juli 2017\nDanas su u Općini Tešanj potpisani ugovori sa osam neformalnih grupa mladih ukupne vrijednosti 35.000 KM, a u okviru Programa Omladinske banke za 2017. godinu.\nRadi se o društveno–inovativnim projektima: Sigurno za dječiji osmjeh, Buđenje kamenog diva, Beach rugby, Dobra vrba 2, Jezero mladih, Posvetimo pažnju mladima, Veseli park i Škola stonog tenisa za djecu i odrasle sa poteškoćama u razvoju.\nOno što nas raduje jest da su mladi sa prostora općine Tešanj sve aktivniji u realizaciji projekata, tako da ove godine zaključujemo ugovore sa osam grupa mladih. Osim što mladi moraju realizovati projekat, oni prolaze određene kurseve, imaju obuku kako napisati te svoje projekte, kako ih realizovati, kako razmišljati i kako ta sredstva rasporediti na što bolji način, kazao je Mirnes Dedukić, službenik za mlade Općine Tešanj.\nOpćina Tešanj u saradnji sa Fondacijom Mozaik provodi ovaj Program već devetu godinu i kroz različite projekte implementirano je oko 500 hiljada maraka.\nInače, program Omladinske banke ima za cilj da poveća učešće mladih u razvoju lokalnih zajednica kroz aktivnu ulogu u procesima donošenja odluka, te pružanje podrške aktivnostima mladih u njihovim zajednicama kroz dodjelu bespovratnih novčanih sredstava projektima neformalnih grupa mladih.


Demokratske radionice - Predsjednik Odbora za evropske integracije Slaven Radunović i portparol Delegacije EU u Crnoj Gori Dragan Mugoša bili gosti prve demokratske radionice na temu „Evropska unija“\nPredsjednik Odbora za evropske integracije Slaven Radunović i portparol Delegacije EU u Crnoj Gori Dragan Mugoša bili gosti prve demokratske radionice na temu „Evropska unija“\nDatum kreiranja subota, 08 jun 2013 15:46\nDanas je održana prva demokratska radionica na temu „Evropska unija" u okviru projekta „Demokratske radionice", koji Skupština Crne Gore organizuje u saradnji sa Fondacijom ERSTE i NVO Forum MNE, u cilju jačanja veza između parlamenta i mladih.\nNa prvoj demokratskoj radionici na temu EU, gosti su bili poslanik Slaven Radunović, predsjednik Odbora za evropske integracije Skupštine Crne Gore i Dragan Mugoša, portparol Delegacije Evropske unije u Crnoj Gori. O institucijama Evropske unije, građanima u EU, kao i o evropskim vrijednostima, oni su razgovarali sa učenicima OŠ ,,Bogdan Kotlica" iz Boana, koji već drugi put učestvuju na demokratskim radionicama. Na prvoj radionici na temu „Demokratija i parlament", održanoj u maju, učenici iz Boana su imali priliku da steknu nova znanja o podjeli vlasti, ulozi parlamenta u procesu donošenja odluka, kao i o izbornom procesu.\nPredsjednik Odbora za evropske integracije Slaven Radunović je sa učenicima razgovarao o odnosima EU i Crne Gore, načinu rada Evropskog parlamenta, kao i o saradnji između te institucije i Skupštine Crne Gore. Učenike je naročito zanimalo u čemu se sastoji posao poslanika Evropskog parlamenta, kao i to kako oni mogu postati poslanici. Poslanik Radunović je učenike upoznao sa činjenicom da su pregovori EU i Crne Gore u toku, te da je u tom procesu uloga Evropskog parlamenta veoma značajna.\nPortparol Delegacije Evropske unije u Crnoj Gori Dragan Mugoša je djeci približio institucije Evropske unije, njene simbole i uticaj Evropske unije na život mladih. On je govorio i o mogućnostima za mobilnost mladih, kao i o važnosti usvajanja evropskih vrijednosti.\nGosti današnje radionice naročito su istakli važnost učenja jezika, te su poručili učenicima da uče više stranih jezika i da kontinuirano rade na svom obrazovanju.\nProjekat „Demokratske radionice" ima za cilj da jača interesovanje kod mladih za demokratiju i političke procese i da doprinese njihovom boljem razumijevanju. Pored radionica na temu „Demokratija i parlament", uvode se nove radionice na temu Evropske unije, koje imaju za cilj da upoznaju djecu sa institucijama i razvojem Evropske unije, kao i da im približe evropske vrijednosti.\nOd početka sprovođenja projekta, 8 oktobra 2012. godine, do danas projekat demokratskih radionica okupio je 3607 osnovnoškolaca iz više crnogorskih opština. Današnja radionica je bila posljednja u školskoj 2012/2013. godini, a od septembra će se nastaviti sa realizacijom radionica na obje teme.


Haradinaj pred Specijalnim sudom u petak o krivici - Kosovo Online\n2. Januar 2021. • 15:21\nSpecijalizovana veća Kosova sa sedištem u Hagu, nastaviće sa radom u ponedeljak, 4. januara, nakon dvonedeljne zimske pauze, prenosi Tanjug.\nTokom ove pauze, koja je zvanično počela 21. decembra i okončana 1. januara, sud nije radio, nisu se održavale statusne konferencije i objavljivane odluke u vezi tri poznata postupka koji se vode pred tim sudom - protiv Hašima Tačija i drugih lidera OVK, Saljiha Mustafe i ratnih veterana OVK Hisnija Gucartija i Nasima Haradinaja.\nPrva sednica suda u ovom godini zakazana je za petak, 8. januar, povodom takozvanog "dodatnog pristupanja sudu" potpredsednika Udruženja ratnih veterana OVK Nasima Haradijana, koji se na prvom prethodnom ročištu 18. decembra nije izjasnio o optužnici.\nOvom prilikom Haradinaj će dobiti novu šansu da se o krivici zvanično izjasni.\nU decembru, Haradinaj je sudiji za prethodni postupak rekao da ne priznaje nadležnost tog suda, kao ni mandat Specijalizovanog tužilaštva, koje smatra odgovornim za curenje sopstvenih podataka, a koje, kako je naveo, želi da za to skine krivicu sa sebe i svali je na Kosovo.\nSpecijalni sud Hag Hašim Tači\nČelnici nekadašnje OVK nalaze se u pritvoru Specijalnog suda u Hagu, u Holandiji, a večeras će moći da se okupe i dočekaju Novu godinu, prenosi Gazeta ekspres.


Slovačka nema problem sa ukidanjem viza Turcima\nBeta 5. maja 2016. 09:55\nŠef slovačke diplomatije Miroslav Lajčak izjavio je danas da Slovačka ne vidi problem u ukidanju viza za putovanja gradjana Turske u Evropsku uniju, kao što podržava i viznu liberalizaciju za Kosovo, Ukrajinu ili Gruziju, ali da je to proces zasnovan na ispunjavanju kriterijuma.\n„Ne želimo i sigurno ne bi prihvatili da u slučaju nekih zemalja kada uslove ispune dolazimo sa dodatnim, a u slučaju drugih zažmurimo na oba oka samo da možemo da donesemo političku odluku“, kazao je Lajčak, javlja slovačka agencija TASR.\nLajčak je podsetio da Slovačka generalno pozitivno ocenjuje viznu liberalizaciju i podržava je ne gledajući koja zemlja je u pitanju – Gruzija, Ukrajina ili Kosovo.\n„Preporuka komisije je uslovna i vezana je za to da Turska ispuni kriterijume. Mi, a uveren sam i ostale zemlje članice Evropske unije, insistiraćemo na tome da Turska sve kriterijume ispuni. A nakon toga nema problema“, rekao je Lajčak.\nPreporuku Evropske komisije da se gradjanima Turske ukinu vize kao deo sporazuma Ankare i Brisela o zaustavljanju izbegličkog talasa pred granicama EU kritikovala su juče preostala tri šefa diplomatija članica Višegradske grupe na sastanku u Pragu na kome je umesto Lajčaka bio samo državni sekretar.\nMadjarski ministar spoljnih poslova Peter Sijarto na sastanku šefova diplomatija Višegradske grupe i zemalja Istočnog partnerstva upozorio je oštro na paradoks da će Turcima biti ukinute vize ranije nego gradjanima Gruzije i Ukrajine koje na vreme ispunjavaju sve obaveze iz mape puta vizne liberalizacije.\nEvrokomesar za proširenje Johanes Han na zajedničkoj konferenciji za novinare sa ministrima u Pragu podsetio je da je Turskoj ostalo da ispuni svega pet od 72 kriterijuma i da preporuka EK samo otvara put da se vize ukinu kada ispuni i te kriterijume, verovatno do juna.


Novi kiper za grdeličke komunalce - JUGPRESS\nNovi kiper za grdeličke komunalce\nPostavio: Jugpress 26 Avgusta, 2016\nJKP „Grdelica“dobila je novi kiper kamion, marke DAB, ćiju kupovinu je grad Leskovac finansirao sa 7,5 miliona dinara. Inače, to je prvo novo vozilo koje je ovo javno komunalno preduzeće dobilo nakon 40 godina, jer je postojeći kamion iz 1967. godine.\n„Ovo je sam jedna u nizu investicija kojima nastojimo da osavremenimo mehanizaciju našeg komunalnog preduzeća u Grdelici, želeći da promenimo izgled Grdelice, ali i da obnovimo mehanizaciju“, rekao je ovom prilikom gradonačelnik Leskovca Goran Cvetanović.\nOn je najavio da će sa preduzećem „Koridori Srbije“ tokom naredne nedelje biti obavljeni razgovori o izgradnji pešačke zone sa osvetljenjem od kružnog toka do samog mesta.\nZoran Jović, direktor JKP „Grdelica“, istakao je da je reč o jako značajnoj investiciji, jer postojeći kamion koji je u upotrebi zahteva visoke troškove održavanja, dok je kvalitet usluga nizak.\n„Nadamo se da ćemo već postojeće usluge pružati na znatno višem nivou, i da ćemo ugradnjom posipača soli i raonika omogućiti kvalitetnije obavljanje usluga u zimskom periodu“, rekao je Jović.


Nemerljiv je osećaj ponosa kada čujemo da su znanje i potencijal mladih iz Srbije prepoznati i van granica naše zemlje. Takav je slučaj sa našim studentima u Ruskoj Federaciji, kojima je stipendija koju su dobili od kompanije NIS omogućila da svoj akademski i karijerni put skroje na željeni način.\nČetvorica studenata iz Srbije koji se školuju na master studijama na Politehničkoj školi pri Tjumenjskom državnom univerzitetu, dobila su ponudu za učešće u onlajn letnjim projektima koje organizuje ovaj univerzitet u saradnji sa kompanijom „Gasprom njeft“.\nStipendisti su se za projekte opredelili u skladu sa svojim interesovanjima i biće angažovani na period predviđen za njihovu realizaciju, uz određenu novčanu naknadu. Projekti će biti realizovani onlajn, zbog trenutne epidemiološke situacije u svetu, a rad stipendista će pratiti nadležni iz NIS-ovog organizacionog dela „Istraživanje i proizvodnja“, na čiju su inicijativu otišli na master studije, i to na smer „Кonceptualno inženjerstvo“, kako bi stekli znanja i iskustva neophodna u budućem radu.\nJedan od njih, Borko Rajović, kaže da su poziv za učešće u letnjem projektu dobili od šefa odseka za obrazovanje Politehničke škole Tjumenskog državnog univerziteta, na osnovu postignutih uspeha tokom prve godine master studija. Što se tiče onlajn formata siguran je da će prenos znanja biti jednako stručan kao tradicionalni.\n„Takav format studiranja i rada omogućuje veću fleksibilnost u radu. Postoje mnoge svetske platforme koje omogućuju jednostavnu organizaciju posla u onlajn formatu, što dodatno povećava efektivnost“, smatra Borko.\nDrugi, Marko Vučković, veruje da će ova letnja praksa imati veliki značaj, jer su većina projekata na kojima su angažovani vezani za nove tehnologije u naftnoj i gasnoj oblasti, koje predstavljaju budućnost naftne industrije. Takođe, kako je svim stipendistima NIS-a obavezna letnja praksa u kompaniji otkazana zbog epidemije, njihovo učešće u ovim projektima biće tretirano kao realizovan praktični rad.\n„Hteo bih i da istaknem, osim inženjerskih praktičnih znanja, važan aspekt ove letnje prakse, a to su “soft skils”, kao što su efektivna komunikacija, rad u projektnoj ekipi, kritičko mišljenje, koji će nam svakako pomoći da se lakše integrišemo u kolektiv kada se zaposlimo u kompaniji“, kaže Vučković.\nSvi NIS-ovi stipendisti nakon završetka studija dobijaju posao u kompaniji. Zato Dušan Jakovljević, treći od njih, naglašava da danas retko ko može sa sigurnošću da kaže da ga posle završenih studija čeka posao, a pogotovu posao u struci.\n„Ta činjenica nam omogućava da se posvetimo usvajanju novih znanja i širenju vidika. To je jedan od glavnih razloga zašto smo pokazali, bez lažne skromnosti, zadivljujuće rezultate tokom školovanja na jednom od najboljih univerziteta za ovu vrstu delatnosti u celom svetu“, kaže Dušan.\nA četvrti, Emil Tatić, priča kako je zapravo sve počelo. Na kraju srednje škole imao je plan da studira u Beču, ali je saznao da postoji mogućnost studiranja u Moskvi i to kao stipendista jedne od najvećih kompanija na ovim prostorima, NIS-a. Odmah je aplicirao za stipendiju, prošao tražene testove i krenuo da se sprema za buduće studije u Rusiji.\n„Ponosam sam na svoj izbor i s nestrpljenjem čekam da se vratim u kompaniju i počnem da primenjujem sva znanja koja sam stekao tokom obrazovanja“, kaže Emil.\nOva četiri momka su svoje osnovne studije takođe završili kao stipendisti NIS-a u okviru programa „Energija znanja“ i to na Sanktpeterburškom rudarskom univerzitetu i Ruskom državnom univerzitetu za naftu i gas „I. M. Gubkin“ u Moskvi. Кompanija NIS, putem programa „Energija znanja“, stipendira studente u Srbiji i Ruskoj Federaciji. Кroz program stipendiranja do sada je prošlo preko 100 studenata, od čega je za studiranje na prestižnim ruskim univerzitetima dodeljeno 40 stipendija.


Objavljena nezaštićena baza podataka gotovo 50 miliona korisnika Instagram-a | Mobilni.info\nNaslovna IT tehnologije Objavljena nezaštićena baza podataka gotovo 50 miliona korisnika Instagram-a\nObjavljena nezaštićena baza podataka gotovo 50 miliona korisnika Instagram-a\nNovinari Tech Crunche-a kontaktirali su i sa nekim osobama sa tog popisa te su im dve osobe potvrdile kako su mail i broj telefona koji se nalaze u toj bazi podataka ispravni, ali niko od njih nije sarađivao sa Chtrbox-om. Poslali su upit i u Chtrbox vezan za spornu bazu podataka te su ih upitali kako su se dokopali privatnih mailova i telefonskih brojeva influensera sa Instagrama. Odgovor na taj upit nisu dobili, ali ako ništa drugo, brzo su uklonili bazu podataka influensera.\nInstagram je pre dve godine imao problema sa propustom putem kojeg su se hakeri mogli dokopati ovakvih privatnih podataka vezanih za mailove i brojeve telefona korisnika Instagram-a – uspeli su se dokopati informacija oko 6 miliona korisnika koje su prodali za bitcoine.\nOffline verzija Google Translate-a unapređena do 20%\nPrethodni tekstSada i zvanično – WWDC će se održati 3. juna\nSledeći tekstKUHINJSKI ASPIRATOR NA INDUKCIONOJ PLOČI!


Programi za osnovce - Sad Znam\nKako da pametno koristite računar?\nU prethodnih nekoliko godina susretali smo se sa veoma velikom zabrinutošću roditelja, posebno učenika osnovnih škola od 6. do 9. razreda, oko korištenja računara u školi i njihovoj svakodnevnici. Najčešće pitanje koje smo čuli od njih je kako da svoje dijete usmjere da PAMETNO koriste računare. Mnogi roditelji nisu stručni za tu oblast, ali bi za svoje htjeli nabolje. Žalili su se i na nastavne programe, koji često nisu prilagođeni uzrastu djece ili nisu sistematično isplanirani.\nSticanje radnih navika, pravilnog sistema učenja i usmjeravaje prema aktivnostima za koje su djeca posebno zainteresovana počinje već u osnovnoj školi. Osim formiranja ličnosti, u tom periodu formira se i odnos prema učenju i usvajaju različite metode. Suština obrazovnog procesa je da pripremi djecu i mlade ljude za njihove kasnije životne i poslovne zadatke.\nNaše metode oslanjaju se na rad sa djecom na način na koji to njima najviše odgovara. Veliko iskustvo koje imamo u ovoj oblasti omogućava nam da stvorimo programe obuke koji su potpuno prilagođeni starosnoj dobi, prethodno stečenim znanjima ili interesovanjima djece. Rad u manjim grupama omogućava nam da svakom djetetu posvetimo onoliko pažnje koliko to dijete zahtijeva.


Višegradska grupa: Vanredni samit o škart hrani - Dijalog.net\nNaslovna Politika Evropska unija Višegradska grupa: Vanredni samit o škart hrani\nBratislava, 24. februar 2017. – Slovački premijer Robert Fico najavio je u Bratislavi da će Višegradska grupa na vanrednom samitu naredne sedmice u Poljskoj zatražiti od Evropske unije da spreči neprihvatljivu praksu da se u postkomunističke članice izvoze isti proizvodi goreg kvaliteta i drugačijeg sastava nego na Zapad.\nKako prenosi Beta, više testova u Češkoj i Slovačkoj poslednjih godina pokazalo je da sastav namirnica i robe koje kupuju "novi" i "stari" Evropljani nije isti. Multinacionalne kompanije to negiraju i kažu da se proizvodi razlikuju po sastavu zbog ukusa potrošača.\n"Neprihvatljivo je da multinacionalne kompanije izvoze na teritorije postkomunističkih zemalja proizvode goreg kvaliteta nego što su oni koje pod istim nazivom i u istom pakovanju prodaju u radnjama na zapadu Evrope", kazao je Fico 23. februara u Bratislavi.\nViše raznih testova u Češkoj i Slovačkoj poslednjih godina pokazalo je da sastav namirnica i robe koje kupuju "novi" i "stari" Evropljani nije isti i da su na tržištima postkomunističkih članica lošijeg kvaliteta ili siromašnijeg sastava nego za zapadne potrošače.\nMultinacionalne kompanije su do sada odbijale optužbe da na istok izvoze škart robu i tvrde da je razlika u sastavu zbog ukusa potrošača.\n"Zahtevaćemo od Evropske komisije da za što kraće vreme usvoji propise da spreči praksu koja ponižava građane Poljske, Češke, Slovačke i Mađarske. Ne isključujem da će Slovačka organizovati građanski referendum i prikupiti milion potpisa kada Evropska komisija mora da se pozabavi propisima", kazao je Fico.\n"Duel može da se sastoji i u tome da ako vi, Evropska komisija ne želite da nas u tome podržite, mi u Slovačkoj usvojimo interni propis da sva hrana i namirnice u javnim kuhinjama moraju da budu slovačke", rekao je Fico.\nPrethodno Danijelson podseća na značaj poglavlja 23 i 24 za tok evropskih integracija Srbije\nSledeće Govor mržnje postao je globalna pretnja\nTop Tags konkurs OCD evropske integracije ljudska prava mediji Civilno društvo Evropska komisija vladavina prava lokalna samouprava istraživanje Društvo Vlada Republike Srbije mladi Evropska unija Srbija i Evropska unija


Veliko interesovanje za Ford Bronco Sport u Americi - Auto Republika\nDok javnost čeka da veliki Ford Bronco krene sa proizvodnjom (to bi se konačno trebalo desiti krajem sledećeg meseca), njegov mlađi i manji rođak pod pomalo konfuznim imenom Bronco Sport nastavlja da privlači veći broj kupaca nego što se proizvođač nadao. U prva dva meseca je isporučeno 13.576 primeraka „preko bare“ što ga je učinilo popularnijim nego nekada zvučnija imena, kao što su EcoSport, Edge i Expedition.\nBronco Sport inače deli platformu sa modelom Escape (u Evropi poznatiji kao Kuga), ali pruža daleko ekstremniji dizajn sa retro stilom. Takođe poseduje i izražajnije terenske mogućnosti, pa u vreme kada su takva vozila izuzetno popularna, zapravo i nije iznenađenje što se njegov kockast dizajn dopao velikom broju kupaca.\nU izboru motora su 1,5 i 2,0-litarski turbo benzinci sa 180, odnosno 245 „konja“, a snaga se prenosi na sva četiri točka preko osmostepenog automatskog menjača. Uspeh je još veći kada se zna da Bronco Sport nije nimalo jeftin, pa početna cena iznosi 26.820 dolara, a za model sa punom opremom je potrebno izdvojiti preko 40 hiljada „zelembaća“.\nFord trenutno pokušava da poveća obim proizvodnje tako da bi zadovoljio veliku potražnju, a jedan od načina na koji se nada rešiti problem jeste taj što omogućava izložbeno-prodajnim salonima da prodaju takozvana „test vozila“. U prošlosti bi takvi primerci bili isporučeni salonima, a ovi bili primorani da ih zadrže najkraće četiri meseca ili 4.000 milja (6.400 kilometara).\nPritom bi ih zaposleni vozili u promotivne svrhe, a često bi i bili iznajmljivani već postojećim mušterijama ukoliko je njegov Ford u kvaru. Ovaj put saloni će moći da ih preprodaju čim stigne odgovarajuća ponuda i to kao polovnjake, a neki od njih su tražili i do 10 hiljada američkih dolara preko fabričke cene ukoliko je kupac zahtevao da mu vozilo bude odmah isporučeno. Saloni i dalje imaju opciju da zadrže test modele i nisu obavezni da poštuju novo pravilo.\nAko se po jutru dan poznaje, nema sumnje da će i njegov veći brat Bronco biti izuzetno uspešan. Fordu je svakako takva situacija dobrodošla pošto je prodaja u prva dva meseca ove godine niža za 14% u poređenju sa istim periodom prošle godine.\ntags: američko tržište ford bronco test vozila Ford\nprevious Mazda CX-5(0) dobija i kupe verziju i redni šestak\nnext Serijski Nissan 400Z se neće mnogo izmeniti u poređenju s konceptom\nTjunerska kuća pravi Audi A8 Avant Allroad sa W12 motorom


TEMPIRANA BOMBA: U MOSTARU OTKRIVEN HEMIJSKI OTPAD KOJI NIJE ADEKVATNO ZBRINUT I ZAŠTIĆEN | Hayat.ba\nTEMPIRANA BOMBA: U MOSTARU OTKRIVEN HEMIJSKI OTPAD KOJI NIJE ADEKVATNO ZBRINUT I ZAŠTIĆEN\nU neposrednoj blizini Državne agencije za školovanje policijskih kadeta u Mostaru, u kompleksu nekadašnje kasarne JNA, sadašnje „Stanislav Baja Kraljević“, kako se saznaje, nedavno je pronađen hemijski otpad!\nKako je jučer potvrđeno, taj otpad u bačvama, kanisterima, kartonskim kutijama i staklenim ampulama otkriven je tokom potrage za minsko-eksplozivnim sredstvima u jednoj nekorištenoj i devastiranoj prostoriji u starom dijelu kasarne nedaleko od Agencije.\nFahrudin Solak, direktor FUCZ-a, potvrdio je da su dobili dopis kojim je zatraženo od njih utvrđivanje postojanja minsko-eksplozivnih sredstava, a nakon pregleda su odmah uputili svoj tim za hemijsko-biološko-radiološko-nuklearnu zaštitu (HBRN tim).\nI oni su o svemu obavijestili nadležne instance jer FUCZ ne raspolaže kapacitetima za zbrinjavanje takvog otpada koji, prema svemu sudeći, predstavlja tempiranu bombu i zbog kojeg situacija graniči s incidentnom, piše Avaz.ba.\nPretpostavlja se da je ov aj otpad detektiran sto metara od Agencije za školovanje i stručno usavršavanje kadrova Mostar, kako joj je puni naziv.\nU Agenciji će uskoro biti održana promocija 15 kadeta Državne agencije za istrage i zaštitu (SIPA).


CM: “Vučić beži sa čela SNS, jer mu je to jedini izlaz”\nPredsednik Srbije Aleksandar Vučić po treći put je najavio odlazak sa mesta prvog čoveka SNS, što će se, prema mišljenju analitičara Cvijetina Milivojevića, ovog puta zaista i desiti.\n“Uskoro će organi stranke, pa ću biti samo predsednik građana”, najavio je sinoć Vučić.\nOvo je, naime, treći put da predsednik Srbije kaže da će se povući sa čela stranke i tako naprednjake ostaviti da se sami bore za svaki glas. Kako kaže politički analitičar Cvijetin Milivojević, Vučić je prvi put tako nešto izjavio 2017. godine, uoči predsedničkih izbora.\n“Sledeći put je ostavku na mesto predsednika SNS najavio u maju ove godine, pa smo očekivali da se to desi oko Vidovdana i treći put smo imali prilike da ga čujemo sinoć. Ovog puta sam siguran da će to i da uradi, zaista mu verujem da će prestati da zloupotrebljava svoje ime kako bi njegova stranka pobedila na svim izborima na koje izađe. Ovo je za njega trenutno jedini izlaz iz situacije u koju se sam doveo. Njegova stranka je uspela, naime, da izvede neverovatnu stvar, da organizuje i sprovede izbore i izborne rezultate, koji osim što su nelegalni, sada su i nelegitimni”, navodi Milivojević za Nova.rs.\nKako objašnjava, izbori su nelegitimni jer su održani 18 dana nakon što je prethodnom sazivu Skupštine prestao da važi mandat.\n“Izbori se moraju održati u zakonski predviđenom okviru, a to znači da Skupština, a samim tim i Vlada Srbije, ne mogu biti legitimni ni dana, ni sata duže od četiri godine. Ovoj Skupštini, a samim tim i Vladi mandat je zvanično istekao 3. juna, tako da mi sad nemamo čak ni tehničku Vladu, jer izbori nisu održani na vreme. Samim tim predsednica Vlade Ana Brnabić i predsednica Skupštine Maja Gojković trenutno se lažno predstavljaju, a Vučić to najbolje zna”, tvrdi Milivojević.\nPredsednik Srbije, kako navodi Milivojević, vrlo dobro zna da jedino on od svih organa vlasti, trenutno ima legitimitet.\n“Zato je spreman na povlačenje sa mesta predsednika stranke i da igra na jedinu kartu koja mu je preostala, da se predstavlja samo i isključivo kao predsednik građana. Njegov apel na jedinstvo u borbi protiv korone i sve mere koje će tim povodom preduzeti, opravdane su i urodiće plodom samo ako se predstavlja kao predsednik Srbije ne i predsednik SNS”.\nMilivojević dodaje da Vučić uveliko krši Ustav, jer pored državne ima još jednu javnu funkciju.\n” Ustavni sud može to da tumači kako hoće, ali ne može se u isto vreme obavljati funkcija predsednika Srbije i predsednika SNS. Oni kažu da rukovođenje strankom nije javna funkcija, ali kako to molim vas nije. Pa SNS broji oko 700.000 članova, ako biti njihov predsednik nije javna funkcija, ja ne znam šta onda jeste” objašnjava analitičar i dodaje da Vučić zna da su izbori bili nelegitimni kao i da će takva biti i buduća Skupština, te da mu je ovo jedini način da se ogradi.\n“Svestan je da su ovo oktroisani izbori, koje je on kao vladar podario narodu, a i buduća Skupština će biti oktroisana, jer će on tom narodu podariti nekakve poslanike. Sve je lažno, a on će odlaskom sa mesta predsednika SNS, ostati na jedinoj legitimnoj poziciji koja trenutno postoji u zemlji, na mestu predsednika Srbije”, zaključuje Milivojević.\nMilivojević ocenjuje da se ništa fatalno neće desiti SNS, nakon što Vučić ode sa njihovog čela.\n“Ali oni fatalno razmišljaju, jer se ubuduće neće moći skrivati iza Vučićevog imena i moraće sami da se izbore za svaki glas, na svakim sledećim izborima. To znači da neće moći da osvoje ovoliki broj glasova, te da će morati da dele vlast i funkcije sa još nekim strankma. A to nije u svesti naprednjaka, jer je to jedna čisto interesna struktura.” (www.nova.rs, Jelena Jelovac, 14.7.2020)\nОбјавио cvijetin у 09:53


Posvećeni štampanju fotografija kod kuće - IT RešenjaIT Rešenja\nYou Are Here: Home » Rešenja » Posvećeni štampanju fotografija kod kuće\nPosvećeni štampanju fotografija kod kuće\nPosebno dizajnirani kako bi obezbedili superiorno štampanje fotografija i opremljeni velikim brojem funkcija, modeli Expression Photo XP-850 i XP-750 iz Epsona su idealni za ljubitelje fotografije koji žele A4 štampač iz visoke klase uz koji bi na najbolji način predstavili svoje fotografske veštine. Ovu seriju odlikuju sledeće karakteristike:\n• Nova Claria Photo HD mastila u šest boja za superioran kvalitet i postojanost fotogaija\n• Kompaktne dimenzije – 40% manji od prethodnih modela\n• Motorizovana kontrolna tabla i nosač za papir\n• Ekran dijagonale 8.8cm, osetljiv na dodir, sa interaktivnim menijem koji je jednostavan za korišćenje\n• Unapređen Epson Connect servis sa novim Remote Print Driver i Scan-to-Cloud opcijama\n• Automatsko Wi-Fi podešavanje i direktna Wi-Fi konektivnost\n• Specijalizovani otvor sa zadnje strane za karton i teške foto papire\n• Štampanje na CD i DVD medijima\nOvi štampači koriste nova Epsonova Claria Photo HD mastila, koja su idealna za ljubitelje fotografije kojima je bitno da odštampaju fotografiju superiornog kvaliteta koja će trajati do 300 godina u foto-albumu. Ovaj šestobojni komplet mastila (crna, cijan, magenta, žuta, svetlo-cijan i svetlo-magenta) obezbeđuje finu gradacuju tonova, bogate crne nijanse i intenzivne boje.\nOvi modeli takođe poseduju motorizovanu kontrolnu tablu i nosač za papir, koji se automatski otvara pre štampanja tako da je na korisnicima samo da pokupe ono što su odštampali.\nOba Expression Photo štampača nude udaljeno štampanje zahvaljujući servisu Epson Connect3 (funkcije Epson iPrint, Epson Email Print, Remote Print Driver i Scan-to-Cloud). Ovaj servis dozvoljava korisnicima da štampaju bežično sa pametnih telefona i tablet računara korišćenjem Epson iPrint aplikacije, kao i da štampaju bilo gde da se nalaze u svetu, slanjem mejla direktno na jedinstvenu mejl adresu štampača. Remote Print Driver korisnicima pruža veliku fleksibilnost da prilagode štampanje preko drajvera na računaru pre slanja na štampu. Scan-to-Cloud omogućava korisnicima da čuvaju i dele skenirana dokumenta direktno u Cloud servisu, i pošalju na bilo koju mejl adresu ili drugi štampač koji koristi Epson Connect. Ovi štampači takođe dolaze sa podrškom za Google Cloud Print i Apple AirPrint.\nSa automatskim Wi-Fi podešavanje, korisnici ne moraju da poznaju mrežna podešavanja, niti da povezuju štampač preko USB kabla tokom inicijalnog podešavanja, budući da štampač automatski pronalazi relevantna podešavanja za konekciju direktno sa ostalim Wi-Fi uređajima, bez potrebe za bežičnim stanicama kao što je ruter.\nKorisnici takođe mogu izraziti veću kreativnost zahvaljujući specijalzovanoj fioci za različite tipove medija koja se nalazi sa zadnje strane i koja dozvoljava štampanje na kartonu i teškom foto papiru, ali i zahvaljujući i dvojnoj fioci sa prednje strane koja omogućava naizmenično štampanje fotografija i A4 formata bez napora. Ovi štampači takođe dozvoljavaju korisnicima da štampaju direktno na odgovarajuće CD i DVD medije kako bi dali lični pečat porodičnim filmovima i digitalnim foto albumima. Oba modela podržavaju dvostruko štampanje, dok model XP-850 takođe poseduje dupleks ADF za dvostrano skeniranje, kopiranje i slanje faksa.\nKatarina Cimerman, menadžer za proizvode u kompaniji Epson Europe, izjavila je: “Ovi štampači poseduju mnogobrojne funkcije i dizajnirani su za ljubitelje fotografije kako bi štampali kod kuće. Korišćennje novih Claria Photo HD mastila obezbeđuje savršene nijanse boje kože i finu gradaciju tonova sa svakojodštampanoj fotografiji.”\nExpression Photo XP-850 and XP-750 biće dostupni od novembra.


Erceg i zvaničko u CSKA - Kurir\nSrpski košarkaš otišao u Moskvu Erceg i zvaničko u CSKA\nPošalji e-mail Odštampaj tekst Srpski krilni centar je potpisao ugovor na dve godinu, uz mogućnost da se saradnja produži za još jednu sezonu.\nPotencijalni srpski reprezentativac Zoran Erceg je i zvanično postao košarkaš CSKA iz Moskve. Srpski krilni centar je potpisao ugovor na dve godinu, uz mogućnost da se saradnja produži za još jednu sezonu.\n"Razgovarao sam sa Teodosićem, Krstićem, selektorom Ivkovićem i niko od njih nije mogao da mi kaže ni jednu jedinu lošu reč o CSKA. Naravno da sam srećan što sam potpisao za klub sa tako velikom tradicijom. CSKA svake godine ima najveće ciljeve i mislim da je želja svakog evropskog igrača da jednom dođe u CSKA. Naravno, igranje u ovakvom klubu nosi sa sobom i pritisak, ali ja sam spreman za tako nešto", rekao je Erceg.\nKošarkaš koji se našao na spisku selektora Dušana Ivkovića za kvalifikacije za Eurobasket u Sloveniji je tako postao klupski drug Miloša Teodosića i Nenada Krstića, koji bi trebalo da produži ugovor sa Moskovljanima, jer mu aktuelni ističe 15. jula.\nRADOVAO SE I SLAVNI DŽORDAN: Šarlot nadoknadio minus 24 i pobedio posle produžetka\nVUJOŠEVIĆ: Ništa nisam tumačio već sam koristio Karadžićevo pravilo "čitaj kako je napisano"


Univerzitet Metropolitan podržao humanitarni bazar u organizaciji International Nursery and Primary School - Univerzitet Metropolitan\nUniverzitet Metropolitan podržao humanitarni bazar u organizaciji International Nursery and Primary School\nUniverzitet Metropolitan kao društveno odgovorna visokoškolska ustanova se uvek rado odaziva na pozive za učešće u humanitarnim akcijama. U okviru International Nursery and Primary School je održan praznični, humanitarni bazar za Anamariju Zelenović iz Beograda, posredstvom fondacije „Budi human“.\nBazar je bio otvorenog tipa i imao je veliki broj izlagača, koji su sa zadovoljstvom učestvovali u humanitarnoj akciji za Anamariju. Sav prihod koji je prikupljen tokom IPS bazara je uplaćen na račun humanitarne fondacije „Budi human“.\nUniverzitet Metropolitan je na bazaru izlagao dizajnirane predmete – cegere, bedževe, stikere, notese i novogodišnje razglednice, na kojima su radili kreativni studenti Fakulteta digitalnih umetnosti, a koji su obradovali veliki broj mališana.\nutorak, novembar 26, 2019|Novosti|


Komesar za proširenje Oliver Varheji, naime, najavio je da će Srbija i region Zapadnog Balkana biti obuhvaćeni EU paketom oporavka koji podrazumeva finansiranje iz višegodišnjeg zajedničkog EU budžeta i novopredloženog instrumenta za oporavak od pandemije.\nU početnom predlogu EU budžeta za period od 2021. do 2027. godine, Evropska komisija je bila predvidela da se sredstva za naredni IPA fond u odnosu na trenutni budžetski period povećaju za 13 procenata. U međuvremenu, pandemija COVID19 potresla je globalnu ekonomiju i gotovo u potpunosti preusmerila fokus EU, kao i njenih planova u oblasti finansiranja i investicija.\nNikad laki dogovori zemalja članica oko prioriteta za izdvajanja iz zajedničkog bužeta sada su se još više zaoštrili, imajući u vidu da bi sledeći EU budžet trebalo da bude i osnova za privredni oporavak i razvoj Unije u narednih sedam godina.\nKrajem 2019. godine nova Evropska komisija zatražila je da se pojača finansijska i investiciona podršku regionu. Komesar za proširenje Oliver Varheji ocenio je da su velike razlike između ekonomija EU i Zapadnog Balkan najveći problem i koren svih drugih problema.\nŠto brže zatvorimo taj rascep i stvorimo otvorene ekonomije, to će zemlje regiona moći brže da se pridruže EU, smatra Varheji.\nU situaciji kada se u okviru EU paketa za oporavak predviđa dodatnih 750 milijardi evra za pomoć zemljama članicama kao odgovor na krizu COVID19, ekonomski i privredni jaz između EU i Zapadnog Balkana mogao bi samo još više da se produbi. Tako je za Hrvatsku predviđeno dodatnih 10 milijardi evra, Bugarsku 12, a Rumuniju čak 30 milijardi evra.\nIako su sredstva iz novog Instrumenta za oporavak EU većim delom bespovratna pomoć, a manjim pozajmice, procena je da bi i Hrvatska i Bugarska u narednom budžetskom periodu mogle da dobijaju 15 do 20 puta veći iznos bespovratne pomoći po glavi stanovnika nego Srbija.\nEU je do sada Srbiji za pomoć u rešavanju hitnih i socio-ekonomskih posledica pandemije COVID 19 iz već postojećih IPA sredstava preusmerila 93 miliona evra.\nPredloženi paket pomoći za ceo region Zapadnog Balkana, uključujući grantove i pozajmice, iznosi 3,3 miljarde evra.\nU Evropskoj komisiji naglašavaju da se radi na pojačanom finansiranju i za Zapadni Balkan, kako kroz IPA fondove, koji predstavljaju bespovratna sredstava za zemlje na putu evrointegracija, tako i kroz dodatno finansiranje u okviru Instrumenta za razvoj i međunarodnu saradnju.\nZa jesen Komisija najavljuje i Razvojno-investicioni plan za Zapadni Balkan, pri čemu se kao osnove pojačanog EU investiranja u regionu vide oblasti transportne i energetske infrastrukture, zdravstvo, obazovanje kao i zelene i digitalna tranzicija.\nIako je Evropska komisija izašla sa predlogom od čak 1.850 milijardi evra za predstojeći paket oporavka, u Briselu ocenjuju da je još rano govoriti o tačnim ciframa, kako za EU27, tako i zapadnobalkansku šestorku. O tome u narednom periodu treba da se dogovore zemlje članice, a potvrdu daje i Evropski parlament.


Saznajte kojoj kategoriji osiguranika pripadate - BIGportal.ba\nSaznajte kojoj kategoriji osiguranika pripadate\n25 Februara, 2020 25 Februara, 2020 0535\nUdruženje „Oštra nula“ organizuje u srijedu 26. februara panel diskusiju „A gdje su moja socijalna prava“, koja će se održati u Socijalno edukativnom centru SEC u Banjaluci, sa početkom u 18 sati.\nNa ovom panelu biće riječi o izmjenama i dopunama Zakona o zdravstvenom osiguranju u Republici Srpskoj, socijalnim i zdravstvenim pravima građana i socijalnoj pravdi u BiH.\nU Republici Srpskoj je ustanovljeno 17 kategorija osiguranika, odnosno osnova za prijavu na zdravstveno osiguranje, preko Fonda zdravstvenog osiguranja RS.\nOd 1. januara, umjesto preko biroa, gotovo 86.000 građana ovo pravo ostvaruje direktno u Fondu zdravstvenog osiguranja, na osnovu novih propisa u RS.\n– S obzirom na to da nezaposlenost od 1. januara više nije osnov za prijavu na osiguranje, za svakog od njih pojedinačno će se utvrđivati novi osnov po kojem će ovi ljudi moći da budu zdravstveno osigurani. Predviđeno je da će se lica bez prihoda utvrđivati posredstvom evidencija Poreske uprave RS, kao i da će FZO utvrđivati postojanje osnova da se osoba osigura kao član porodice ili član domaćinstva, te voditi evidenciju ovih ljudi – podsjećaju iz udruženja.\nUčesnici panel diskusije su: savjetnik direktora Fonda zdravstvenog osiguranja Republike Srpske Dragan Popović, portparolka FZO RS Darija Filipović Ostojić, savjetnica za socijalno ekonomsku politiku Olivera Mastikosa, pravnik Darko Marijanović i pravnica i aktivistkinja Azra Berbić.\nSrpski fudbaler je bankrotirao, poznat je kao skandal majstor


Internet sajt www.ana2cats.com (u daljem tekstu Ana2cats) je namenjen isključivo vašem ličnom, nekomercijalnom korišćenju. Zabranjena je reprodukcija u celini i u delovima sadržaja sajta Ana2cats bez dozvole, uključujući preoblikovanje sadržaja i objavljivanje na drugim sajtovima, ili "preslikavanje" početne strane portala, strana sa rezultatima pretraživanja, niti bilo koje druge strane sajta na nekom drugom sajtu. Ukoliko servise sajta Ana2cats želite da upotrebite u komercijalne svrhe, za to je neophodno unapred sklopiti poseban ugovor pre početka komercijalnog korišćenja. Kontaktirajte nas radi više informacija.\nPromene uslova korišćenja sajta Ana2cats\nAna2cats može da promeni ili ukine servise s vremena na vreme, iz bilo kog razloga i bez najave, uključujući pravo da ukine servise sa najavom ili bez nje, bez odgovornosti prema vama ili bilo kom trećem licu. Zadržavamo pravo da uslove korišćenja povremeno menjamo, bez najave. Molimo vas da s vremena na vreme posetite ovu stranicu, kako biste bili upoznati sa eventualnim promenama\nAna2cats ne daje nikakve garancije, niti je odgovorna za tačnost, sadržinu, kompletnost, zakonitost, pouzdanost, operativnost ili dostupnost informacija ili sadržaja prikazanih na Ana2cats. Ana2cats nije odgovorna za brisanje, neuspešno skladištenje, pogrešno dostavljanje ili neblagovremeno dostavljanje bilo kakvih informacija ili sadržaja. Ana2cats ne snosi odgovornost za bilo kakvu štetu nastalu skidanjem fajlova ili pristupom bilo kakvom sadržaju na Internetu do koga se došlo pomoću sajta Ana2cats.\nSvi sadržaji, informacije i proizvodi koji se pojavljuju u okviru sajta Ana2cats dostupni su “onakvi kakvi su”, bez ikakvih garancija u bilo kom smislu. Ana2cats se odriče svih izraženih, podrazumevanih ili popisanih garancija. Uključujući, bez ograničenja, garancije trgovine, pogodnosti za odgovarajuću namenu i protiv prekršaja intelektualnih prava. Ne garantujemo sigurnost, pouzdanost, neprekidnost i performanse Ana2cats. Ne garantujemo za usluge ili proizvode do kojih se došlo pomoću Ana2cats sajta ili linkova, reklama na njemu, kao ni za bilo kakve informacije ili savete do kojih se došlo pomoću Ana2cats sajta. Korišćenjem Ana2cats sajta prihvatate punu odgovornost za bilo kakvu štetu nastalu zbog informacija do kojih se došli pomoću Ana2cats sajta, za štetu nastalu učitavanjem fajlova i dokumenata na vaš računar, i za bilo koji drugi vid štete nastao zbog sadržaja do kojih ste došli pomoću Ana2cats sajta.\nNi pod kakvim okolnostima Ana2cats neće biti odgovorna nijednom korisniku, u smislu njenog pravilnog ili nepravilnog korišćenja ili oslanjanja na sadržaje Ana2cats. Na zahteve koji proizilaze iz ovog ugovora ili su tema ugovora primenjuje se ovo ograničenje odgovornosti u smislu sprečavanja naknada za direktnu, indirektnu, havarijsku, posledičnu, specijalnu, kaznenu ili slučajnu štetu. Bilo da je takav zahtev baziran na garanciji, ugovoru, uvredi (uključujući nemar), ili na drugi način (čak i ako je Ana2cats obaveštena o mogućnosti nastanka takvih šteta) ovakvo ograničenje odgovornosti primenjuje se bilo da šteta proističe iz pravilnog ili nepravilnog korišćenja Ana2cats ili oslanjanja na Ana2cats, zbog nemogućnosti da se koriste servisi Ana2cats, ili zbog prekida, obustavljanja, ili okončanja rada servisa Ana2cats (uključujući i slučajeve gde je razlog za to treće lice). Ograničenje odgovornosti primenjuje se u smislu štete zbog drugih informacija, servisa, usluga, saveta ili proizvoda do kojih se došlo pomoću linkova ili reklama na Ana2cats sajtu. Ograničenje odgovornosti takođe se odosi na troškove nabavke ili zamene proizvoda i usluga, gubitak profita ili gubitak podataka, bez obzira na pravilno ili nepravilno funkcionisanje Ana2cats sajta. Takvo ograničenje odgovornosti dalje se odnosi i na sve informacije, usluge, i proizvode koji se pojavljuju na Ana2cats sajtu, ili su na bilo koji način povezani sa Ana2cats sajtom. Ni pod kojim okolnostima sajt Ana2cats nije odgovoran za nepravilno funkcionisanje ili prekid rada servisa, prouzrokovanih direktno ili indirektno prirodnim silama, elementarnim nepogodama ili uzrocima koji su van razumne moći kontrole, u šta spadaju, ali ne samo oni, i problemi u funkcionisanju interneta, kvarovi na kompjuterskoj opremi ili problemi sa njom, problemi u funkcionisanju telekomunikacione opreme ili neke druge vrste uređaja i opreme, nestanci struje, štrajkovi, obustave rada, neredi, ustanci, revolucije, građanski nemiri, nestašice sadržaja ili manjak radne snage, požari, poplave, oluje, eksplozije, sve vrste prirodnih nepogoda, ratna razaranja, delovanje Vlade, naredbe domaćih i međunarodnih sudova, nesaradnja trećih lica i problemi sa grejanjem, osvetljenjem i klimatizacijom.


HIV 60 godina na PONOS VRANJA (FOTO)\nLokalne vesti - Petak 13.10.2017 - 09:41\nOkupivši privrednike iz Italije, Srbije, Slovenije i Makedonije „Hemijska industrija Vranje“ obeležila je svoja dva velika jubileja svečanošću na Pržaru.\nItalijani nazdravljaju u čast HIV - a i "Kende Farben Balkan". Foto: S. Tasić/OK Radio\nHIV je peoslavio 60 godina postojanja i rada, kao najveći proizvođač đonova na Balkanu.\nOsvrćući se na godine u kojima je HIV beležio samo uspehe u proizvodnji i plasmanu, Rade Novković, direktor ovog preduzeća, najavio je nova ulaganja, zapošljavanje radnika i proboj na nova tržišta.\n- Očekuju nas bitke za bolji kvalitet, nižu cenu, kraći rok isporuke, a oružje će nam biti moderan dizajn, raznolikost ponude i velike serije.\nMi nemamo šta da krijemo, nastavljamo bitke za osvajanje „Geoxa“ i „Falk Easta“, jer mi to možemo.\nUporedo sa tim planom usmereni smo na evroazijsko tržište, pre svega na Azejberdžan, Uzbekistan i Kazahstan - najavio Novković.\nSvečanosti su prisustvovali i Nenad Antić, zamenik gradonačelnika Vranja i Dejan Tričković, predsednk Skupštine.\nAntić jerekao da se nada ovo neće biti jedina i poslednja italijanska investicija u Vranju.\n- Svi smo svesni toga da su italijanski investitori dobro dočekani i siguran sam da ćemo napraviti još dobrih poslova sa novim radnim mestima što će povećati životni standard sugrađana - dodao je Antić.\nĐuzepe Tipa, jedan od suvlasnika i osnivača firme „Kenda Farben“ , rekao je da je težak period nakon privatizacije prevaziđen zajedničkim radom uz veliku odgovornost i poštovanje svih zaposlenih.\n- „HIV” danas veoma važan za ovu teritoriju sa velikim potencijalom za razvoj, kako na nacionalnom, tako i na internacionalnom nivou.\nA svi uspesi postignuti su zahvaljujući sposobnošću i energijom ove radne grupe - rekao je Tipa pokazujući na radnike i menadžment HIV - a.\nSvečanosti na Pržaru prisustvovali su i predstavnici vojske, policije i Privredne komore.\nGosti su imali prilike da čuju tradicionalne pesme u izvođenju grupe “Izvor” i trubača.


FoNet portal :: Pretraga / tagId=30095\nTag: škola, Pogodaka: 40\nNemačka škola u Beogradu\nNemačka škola u Beogradu jedina je nemačka škola priznata u inostranstvu, rekao je danas nemački ambasador u Beogradu Tomas Šib pošto je sa ministrom prosvete Brankom Ružićem potpisao sporazum kojim se reguliše pravni status te škole.\nVakcinisano 58,8 odsto\nKoordinator punktova za vakcinaciju na Beogradskom sajmu i tržnim centrima Zoran Bekić izjavio je da je protiv korona virusa vakcinisano nešto više od 58,8 odsto populacije, 3 120 000 stanovnika, a da je 33 odsto primilo treću dozu.\nKako u školu od ponedeljka\nNe sprečavati versku nastavu\nPatrijarh Porfirije organizovao je danas u Hramu Svetog Save prijem za direktore osnovnih i srednjih škola sa teritorije Arhiepiskopije beogradsko-karlovačke i poručio da roditelje i decu ne treba sprečavati ako imaju potrebu za verskom nastavom.\nPoginulo petoro dece\nPetoro dece poginulo je danas, a još nekoliko đaka je teško povređeno kada su pali sa visine od 10 metara, nakon što su jaki vetrovi podigli u vazduh gumeni dvorac za skakanje u osnovnoj školi na Tasmaniji.\nPoklon školi u Libanu\nPripadnici Vojske Srbije angažovani u mirovnoj operaciji Ujedinjenih nacija u Libanu uručili su donaciju pravoslavnoj školi u gradu Maržajunu, na jugu te bliskoistočne zemlje.\nNastava u osnovnim i srednjim školama u Srbiji biće sledeće sedmice organizovana neposredno, a ne onlajn, izjavio je danas ministar prosvete, nauke i tehnološkog razvoja Branko Ružić.\nMinistarka rudarstva i energetike Zorana Mihajlović izjavila je danas u Trsteniku da povećanje energetske efikasnosti ne znači samo niže račune za toplotnu i električnu energiju, već je to pitanje razvoja i boljeg životnog standarda.\nBajden uz porodice žrtava\nPredsednik SAD Džozef Bajden je povodom oružanog napada u srednjoj školi u gradu Oksfordu u državi Mičigen, u kojem je ubijeno troje učenika, a osam osoba ranjeno, izjavio da je uz porodice "koje prolaze kroz nezamislivu žalost zbog gubitka najmilijih".


Žitorađa na korak od jesenje titule - jugsport.net\nHome > Rukomet > Žitorađa na korak od jesenje titule\nŽrk Žitorađa – Žrk Jagodina 2 21:16 (10:10)\nŽITORAĐA – U 9. kolu Prve lige Istok za rukometašice pred punim tribinama u Žitorađi, gledali smo jednu lepu i uzbudljivu rukometnu predstavu. U derbiju dveju ekipa iz vrha tabele, ni malo ugodna mlada ekipa Jagodine, dobrano je namučila izabranice Vlade Antanaskovića.\nŽitorađa je u ovaj meč krenula mlako, i neubedljivo, a Jagodinke trkački superiorno predvođene golmanom Anđelom Radivojević koja je večeras bila najbolji akter gostujuće ekipe sa 14 odbrana. Jagodina je u jednom trenutku na semaforu imala ubedljivih 5 golova razlike. Za to što Jagodina nije u prvom poluvremenu već uspela da reši meč, Antanasković može da zahvali Mariji Stojković, golmanu svoje ekipe koja je u prvih pola sata bila ubedljivo najbolji akter domaćih. Pred kraj poluvremena kapiten domaćih Jelena Stamenković mini serijom od 4 pogotka smanjila rezultat da bi iskusna Jovana Bartošić u poslednjim trenucima meča postavila konačnih 10:10 u prvom delu.\nNa poluvremenu Žitorađanke su konsolidovale redove, a lošu odbranu iz prvih 20 minuta meča strateg Žitorađe stabilizovao je uvođenjem Jovane Todorović koja je podigla nivo odbrane.\nU drugom delu su terenom gospodarile Žitorađanke a golgeterima Stamenkovićevoj i Bartošićevoj pridodale su se još Natalija Stanković i Milena Dinić.\nPoslednjih 5 minuta meča branila je Dragana Zdravković, najnovije pojačanje Žitorađe, a iskusna igračica je na svom debiju je zabeležila 5 odbrana od čega 3 sa linije sedam metara.\nKratak siže meča dao je Predrag Gligorijević prvi čovek Žrk Žitorađa: Jedna dinamična i uzbudljiva utakmica, koju su obeležili golmani. Čestitao bih mladoj Anđeli Radivojević koja je pokazala da je budućnost srpskog rukometa na poziciji golmana. Takođe, pohvalio bih i izdanje naših golmana, kao i zalaganje ekipe na celom meču. Čestitke gostima na bespoštednoj borbi, mi se osvrćemo narednom meču sa liderom prvenstva Žrk Pirotom. – izjavio je predsednik Žrk Žitorađa.\nŽrk Žitorađa će i u narednom kolu biti domaćin, a dočekaće ekipu Pirota u možda najbitnijem meču sezone.\nŽRK Žitorađa: Stojković 15 (odbrana), Stamenković (k) 7, Petković, Dinić 3, Stanković 4, Mitrović, Bartošić 7 (2), Zdravković 5 odbrana (3), Tasić, Maljević, Simonović, Todorović.\nŽRK Jagodina 2: Radivojević 14 (odbrana), Marković (k) 6, Jovanović E, Mitić A, Stanković 4, Stojanović, Mitić S. 2, Đorđević, Ristić 3, Milosavljević 1, Pavlović, Rakić, Đurić, Zlatanović, Jovanović N.\nOznačeno Prva liga Istok ŽRK Jagodina Žrk Žitorađa


OVU PONUDU ĆE TEŠKO DA ODBIJE: Luka Jović ima poziv da se vrati Bundesligu, ako prihvati ZVIŽDAĆE MU u Frankfurtu! - Sportal\nDr. P. - Vest objavljena: 15:09 - 26.12.2021\nSrpski reprezentativac i fudbaler Real Madrida Luka Jović dobio je još jednu primamljivu ponudu!\nŠpanski mediji prenose da je za reprezentativca Srbije zainteresovana Borusija iz Dortmunda!\nIako u poslednje vreme ima određenu minutažu u timu Reala, Jović bi ipak mogao da promeni sredinu.\nSIVA EMINENCIJA REALA! Peđa Mijatović završio "kraljevskom klubu" transfer najtalentovanijeg fudbalera Rusije!\nKako se navodi, Borusija želi da ga angažuje na pozajmicu do kraja sezone, a opcijom da posle toga potpiše ugovor na više godina. Takođe, Borusija je zainteresovana i za igrače Barselone, Rikija Puđa i golmana Marka-Andrea ter Štegena.\nJović je sa velikim uspehom igrao u Bundesligi do pre nekoliko sezona. Bio je jedan od nosilaca igre Ajntrahta iz Frankfurta pre nego što ga je Real za 60 miliona evra doveo u leto 2019. godine.\nEvropski fudbal Luka Jović Fudbalski transferi FK Real Madrid FK Borusija Dormund


M. D.\t 30. oktobra 2015. 21:00\nSrbija je treća najtransparentnija država na svetu, posle Nemačke i Švajcarske, po uvidu javnosti u podatke o trgovini oružjem, saopšteno je na javnoj prezentaciji rezultata ostvarenih tokom realizacije Programa jačanja kontrole prometa naoružanja u zemljama Zapadnog Balkana.\n“U poslednje tri do četiri godine je primetan porast tražnje na svetskom tržištu za ovom vrstom robe”, kazao je Nikčević, ukazujući na značaj jasnog i transparentnog kontrolisanja te vrste prometa.\n“To je pozicija koja obavezuje našu industriju, ali i našu državu da bude odgovorna prema svom industrijskom sektoru, ali i prema partnerima u svetu koji traže da procedura izvoza i uvoza bude transparentna”, kazao je Nikčević.\n“Država maltene nije objavljivala podatke koliko ona sama trguje, koliko firme sa ove teritorije prodaju, koliko uvozimo…Srbija je sada treća najtransparentnija država na svetu, posle Nemačke i Švajcarske”, istakao je Zveržhanovski.\nStalna predstavnica Programa za razvoj Ujedinjenih nacija (UNDP) Irena Vojačkova Solorano kazala je da kontrola trgovine lakog naoružanja i municije ne postoji radi sebe same, već da bi se to tržište stavilo pod okrilje vlada i sprečio nelegalni promet i organizovan kriminal.\nOna je ukazala da je to naročito važno u postkonfliktnim regionima, ocenivši da u regionu imamo “uspešnu priču” u toj vrsti kontrole i evidencije.\nVojni ataše Norveške u Srbiji pukovnik Tore Anderson istakao je da Norveška podržava unapređenje tog sistema u zemljama jugoistočne Evrope, kao i da je Program jačanja kontrole prometa naoružanja u balkanskim zemljama uspešno sproveden.\nNorveška je 2008. godine dala 2,6 miliona dolara za te namene, a 2013. dodatnih 500.000 dolara, naveo je Anderson.\nPomoćnik ministra spoljne trgovine i ekonomskih odnosa Bosne i Hercegovine Dragiša Mekić kazao je novinarima da u toj zemlji postoji veliko povećanje izvoza vojne industrije, naročito municije, pa neke fabrike rade čak i više nego pre ratnih kapaciteta.\nPovećanje izvoza je od 30 do 40 odsto, a roba se izvozi u veliki broj zemalja – SAD, region, EU, Bliski Istok…, dodao je Mekić.\nProgram jačanja kontrole prometa naoružanja u zemljama Zapadnog Balkana sprovodi SEEAC u okviru UNDP uz podršku norveškog Ministarstva inostranih poslova, a tokom devetogodišnjeg sprovođenja ostvarena je saradnja sa relevantnim institucijama Albanije, BiH, Hrvatske, Crne Gore, Srbije i Makedonije.\nKako je navedeno, u periodu od 2007. do 2013. godine zemlje Zapadnog Balkana izvezle su oružje i vojnu opremu u vrednosti većoj od 1,6 milijardi dolara.


MIMISTAR ĐORĐEVIĆ PORUČIO: Od 1. januara Ministarstvo rada kontrolisaće budžete socijalnih ustanova! • HAPPYTV.RS\nMIMISTAR ĐORĐEVIĆ PORUČIO: Od 1. januara Ministarstvo rada kontrolisaće budžete socijalnih ustanova!\n- Ukidaju se podračuni, a sva plaćanja će se vršiti preko sistema. Neutrošena sredstva na kraju godine, sa podračuna za sopstvene prihode i podračuna za namenska sredstva, biće prebačena na odgovarajuće evidencione račune u okviru ISIB-a, a ta sredstva će ustanove moći da troše u narednoj godini. Neutrošena sredstva na kraju godine sa podračuna za redovno poslovanje, biće prebačena u budžet Srbije - naveo je Đorđević.


Ljudi, jel' ovo onaj Vels, koji je Srbija ''odvalila'' sa 6:1?! | BN\nLjudi, jel' ovo onaj Vels, koji je Srbija ''odvalila'' sa 6:1?!\nFudbalska reprezentacija Velsa u centru je pažnje svetske javnosti nakon što je glatko savladala Izrael sa 3:0, te u kvalifikacijama za Evropsko prvenstvo u Francuskoj drži prvo mesto u grupi bez poraza. Šta se desilo u toj selekciji od 2012. godine i poraza u Novom Sadu od Srbije 6:1, pa do sada?\nFudbal 30.03.2015 | 00:00\nVels je bio u grupi A kvalifikacija za Svetsko prvenstvo, gde se nalazila i Srbija, a te 2012. godine "orlovi" su pregazili protivničku ekipu sa 6:1 u Novom Sadu bez ikakvih problema. Ipak, Geret Bejl i drugovi tri godine kasnije imaju veće šanse da iz grupe B odu na prvenstvo Evrope od Belgije i Bosne i Hercegovine koje su bile u Brazilu.\nHajde da vidimo da li se promenilo nešto u sastavu Velšana - na gostovanju u Srbiji igrali su u sastavu Majhil, Ganter, Metjuz, Edvards, Blejk, Vilijams, Alen, Čerč, Morison, Remzi, Bejl.\nAko uporedimo sa ekipom koja je glatko slavila u Izraelu, stubovi odbrane su zamenjeni (umesto Metjuza, Edvardsa i Blejka igrali su Kolins, Dejvis i Tejlor), zatim jedan vezni fudbaler (umesto Čerča igrao je Ledli), a u samom napadu Morisona je zamenio Robson-Kanu. Na golu takođe nije bilo Mejhila, koji se loše proveo u Srbiji, a umesto njega je branio Henesi.\nČini se da je dosta novih igrača zauzelo pozicije u poslednje tri godine, u ovom slučaju šest njih, ali je okosnica ostala ista. Geret Bejl, Aron Ramzi i Džo Alen udarne su igle u timu Velsa, pa je Kris Kolman, uz pažljiv odabir fudbalera na svakoj poziciji, napravio prijatno okruženje zvezdama Premijer lige i Primere i tako sklopio tim koji je više nego konkurentan u kvalifikacijama.\nUpravo je Bejl sa dva gola i jednom asistencijom bio glavni krivac što je Izrael na svom terenu pretrpeo neuspeh, a jedan pogodak delo je Ramzija.\nAko se uporede Srbija i Vels, i trenutno stanje na tabelama njihovih grupa, velika je razlika, šta više, ogromna... Srbija je u tri utakmice izvukla samo bod i očekuje je vrlo teško gostovanje Portugaliji, dok Vels ima iz pet utakmica 11 bodova i pet više od četvrtog mesta koje drži Kipar i koje garantuje samo eliminaciju.\nI "orlovi" su izmenili svoj sastav, rezultati se čekaju, a Velsu su već stigli. Ukoliko nastave momci sa Ostrva da igraju ovim intezitetom i zalaganje ostave na istom nivou, put u Francusku je više nego realna stvar.


Štutgart - Ana stigla do drugog kola - Sportske.net\nŠtutgart - Ana stigla do drugog kola\nU meču sa 82. teniserkom sveta Ana Ivanović je imala malih problema, ali je uspela da slavi sa 7:6 (7:3) i 6:0.\nTSS žali zbog odluke Ane IvanovićWTA - Ana i Jelena bez promeneZašto Ana ćuti? Hoće li se predomisliti?Selektorka potvrdila - Ćao, Ana!Ne valja kada igra, ne valja ni kada ne igra - Da li je ovo Anino definitivno ''NE''?\nKarina Vithoft, 21-godišnja Nemica koja je trenutno 82. na WTA listi, namučila je najbolju srpsku teniserku.\nAna Ivanović nije bila na svom najvišem nivou, Karina je servirala za prvi set pri rezultatu 5:4, ali nije izdržala pritisak, Ana je iskoristila prvu brejk loptu u tom gemu i na kraju slavila u taj-brejku prvog seta sa 7:3.\nIspostavilo se da je taj 10. gem prvog seta bio najvažniji u meču, Ana je imala psihološku prednost u drugom u kome je slavila sa veoma ubedljivih 6:0.\nAna će već u drugom kolu morati da se sastane sa jednim od favorita za osvajanje Štutgarta, a to će najverovatnije biti Lusi Safarova ukoliko uspe da savlada Karolinu Pliskovu.\nIvanovićeva može da se nada i pomaku na WTA listi imajući u vidu da je prošle sezone ispala u prvom kolu ovog turnira.


Devizne rezerve Srbije 15,56 mlrd evra na kraju februara\nTanjug 14. marta 2022. 15:48\nBEOGRAD – Bruto devizne rezerve Narodne banke Srbije iznosile su na kraju februara ove godine 15,56 milijardi evra, što je za 549,3 miliona evra manje nego u janurau, saopstila je danas NBS.\nDeviznim rezervama na ovom nivou obezbeđuje se pokrivenost novčane mase M1 od 134 odsto i šest meseci uvoza robe i usluga, što je dvostruko više od standarda kojim se utvrđuje adekvatan nivo pokrivenosti uvoza robe i usluga deviznim rezervama.\nNeto devizne rezerve (devizne rezerve umanjene za devizna sredstva banaka po osnovu obavezne rezerve i drugim osnovima) na kraju februara su iznosile 12,94 milijarde evra i u odnosu na kraj prethodnog meseca bile su niže za 529,7 miliona evra.\nNa smanjenje bruto deviznih rezervi NBS uticale su aktivnosti centralne banke na međubankarskom deviznom tržištu u iznosu od 530 miliona evra, u cilju očuvanja stabilnosti na tom tržištu.\nNiži nivo rezervi je takođe rezultat neto razduženje države po osnovu kredita i deviznih hartija od vrednosti emitovanih na domaćem finansijskom tržištu u iznosu od 107,7 miliona evra, kao i neto povlačenje devizne obavezne rezerve banaka i ostalih plaćanja za potrebe države u ukupnom iznosu od 89,3 miliona evra.\nNeto prilivi u devizne rezerve ostvareni su po osnovu upravljanja deviznim rezervama, donacija i po drugim osnovima, ukupno 69,4 miliona evra.\nNeto tržišni efekti su u februaru bili pozitivni u iznosu od 108,3 miliona evra.\nObim realizovane trgovine devizama na međubankarskom deviznom tržištu u februaru iznosio je 573,7 miliona evra i bio je za 42,6 miliona evra veći nego u prethodnom mesecu. U prva dva meseca ove godine, u međubankarskoj trgovini realizovano je ukupno 1,1 milijardi evra.\nDinar je u februaru, kao i od početka godine, blago nominalno oslabio u odnosu na evro, za 0,1 posto. Povećana tražnja za devizama rezultat je nastavka intenzivnije kupovine deviza od strane uvoznika energenata, prisutne od oktobra 2021, kao i pojačane globalne neizvesnosti usled geopolitičke krize u Ukrajini.\nU cilju očuvanja relativne stabilnosti kursa dinara prema evru, Narodna banka Srbije je na međubankarskom deviznom tržištu u februaru neto prodala 605 miliona evra, a od početka godine je neto prodala 945 miliona evra, navodi se u saopštenju.\nInflacija u BiH 10,2 posto na godišnjem nivou u martu


Canon CLI-581C - Cyan ketridž cena, cene Srbija, prodaja Beograd Novi Sad Niš\nCanon CLI-581C - Cyan ketridž cene\nCLI-581C - Canon Cartridge, Cyan\nEPonuda nije internet prodavnica već Vam omogućava da brzo i lako nađete Canon CLI-581C - Cyan ketridž po najjeftinijoj ceni. Naš cilj je da kupci budu što bolje informisani o ponudi Canon ketridž CLI-581C - Cyan na tržištu Srbije. Vrlo lako nalazite željeni proizvod za kategoriju Ketridži cene, ne morate da lutate od sajta do sajta za Canon Ketridži, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Canon CLI-581C - Cyan ketridž sa PRODAVCEM. EPonuda ne može da garantuje potpunu tačnost specifikacije i slika za Canon CLI-581C - Cyan ketridž. Pre kupovine, podatke za Canon ketridž CLI-581C - Cyan proverite na sajtu PROIZVOĐAČA.


Nova FB emisija NDNV-a: Migranti u obruču | Autonomija\nOpasne bezbednosne i populističke igre\n“Migranti u obruču” naziv je nove Fejsbuk emisije Nezavisnog društva novinara Vojvodine (NDNV), koja će biti emitovana u četvrtak u podne, a baviće se aktuelnim tenzijama u migrantskoj krizi i kontroverznoj odluci o upotrebi Vojske Srbije na teritoriji Opštine Šid u obezbeđenju centara za azil i prihvatnih centara.\nUčesnici emisije biće PR Komesarijata za izbeglice i migracije Svetlana Palić, aktivista Info parka Gordan Paunović i novinarka Natalija Jakovljević. Emisiju će voditi mlada novinarka NDNV-a Sanja Kosović.\n“Da li je postojala objektivna potreba za angažovanje vojske u obezbeđivanju migrantskih centara u Šidu ili je reč o populizmu? Da li je bezbednost stanovnika tog područja zaista bila ugrožena ili je reč o potezu u službi izborne kampanje? Koji su uzroci kreiranja antimigrantske atmosfere u društvu, a koje su moguće posledice?”, neka su od pitanja o kojima će se razgovarati u emisiji.\n“Kako je moguće da se u Srbiji na antimigrantskoj politici formiraju paralelne ‘bezbednosne’ strukture koje uzimaju zakon u svoje ruke a da država na to ne reaguje? Preuzima li vlast narativ od antimigrantskih grupa, u svrhu prikupljanja dodatnih desničarskih glasova?”, dodatna su pitanja za emisiju.\nEmisija će biti realizovana na Fejsbuk stranici Nezavisnog društva novinara Vojvodine, a projekat je podržala Trag fondacija u okviru programa “Aktivne zajednice”.\nNDNV je serijal emisija “NDNV Media Hub” pokrenuo početkom aprila povodom privođenja novinarke portala Nova.rs i članice Upravnog odbora NDNV-a Ane Lalić.


Tomić: Koncentracija u derbiju mora da bude na maksimalnom nivou - BasketballSphere\nU prvom ovosezonskom derbiju u ABA ligi Crvena zvezda gostuje Partizanu u dvorani „Aleksandar Nikolić”. Trener crveno-belih Milan Tomić ima na raspolaganju sve igrače i želi da ekipa nastavi pobednički niz u regionalnom takmičenju.\n– Derbi je specifična utakmica, ali mi znamo koji je naš cilj u ovom meču. Sigurno da je potrebno da se u subotu odigra borbeno, ali sa puno pameti, u oba pravca, u odbrani i u napadu. Igramo na strani, pred njihovom publikom, ponavljam potrebno je da odigramo angažovano, borbeno sa 120 posto, ne 100 posto, a koncentracija mora da bude na maksimalnom nivou – rekao je Tomić.\nKapiten Branko Lazić je svestan šta očekuje ekipu.\n– Prvi derbi u novoj sezoni, igraćemo ga kao gosti, ali ta činjenica vrlo često u ovakvim mečevima nije bila presudna, već su odličivali neki drugi detalji. Ono što je za nas važno, je da odigramo našu igru i ponovimo neke dobre utakmice u kojima smo pokazali šta možemo. Preduslov za to je da odigramo čvrsto u odbrani, sa maksimalno koncentracijom i pridržavajući se plana iz svlačionice. Imali smo dovoljno vremena da se pripremimo za ovaj meč nakon povratka iz Andore i očekujem dobru utakmicu – poručio je Lazić.\nMeč je na programu u subotu od 17 časova.


Koalicija NVO: Batut ignorisao rešenje Poverenika da dostavi podatke o obolelim i preminulim od kovida19 | Insajder\nKoalicija za slobodu pristupa informacijama saopštila je danas da Institut zа јаvnо zdrаvljе Srbiје „Dr Milаn Јоvаnоvić Bаtut” ni posle više meseci i uprkos nalogu Poverenika za informacije od javnog značaja nije odgovorila na zahtev 90 udruženja za dostavljanje podataka o epidemiološkoj situaciji u Srbiji. Navode i da je potrebno da javnost ima uvid u autentične podatke iz Informacionog sistema kovid19, jer je jedino na taj način, kako kažu, moguće proveriti da li je do netačnosti došlo prilikom unosa podataka u bazu ili su oni naknadno lažirani.\nKoalicija za slobodu pristupa informacijama, uz podršku više desetina organizacija građanskog društva i medija, podnela je sredinom jula Institutu zа јаvnо zdrаvljе Srbiје „Dr Milаn Јоvаnоvić Bаtut” zahtev za slobodan pristup informacijama od javnog značaja, sa ciljem objavljivanja pouzdanih informacija o epidemiološkoj situaciji u zemlji i uspostavljanja poljuljanog poverenja između vlasti i građana.\n„Budući da je reč o nespornom interesu javnosti da sazna podatke koji su od značaja za zaštitu zdravlja stanovništva, Batut je bio dužan da po ovom zahtevu postupi u roku od 48 sati. U odgovoru na zahtev Batut je organizacije civilnog društva uputio na sajt Kancelarije za informacione tehnologije i elektronsku upravu. Međutim, iz odgovora Kancelarije nedvosmisleno proizlazi da podaci kojima raspolaže ovaj organ nisu potpuni, odnosno, da se na sajtu ove Vladine Kancelarije ne objavljuju podaci koji bi bili preuzeti direktno iz baze Informacionog sistema kovid19, koji je uspostavljen na osnovu zaključka Vlade“, stoji u saopštenju grupe nevladinih organizacija.\nNavode i da je Poverenik za informacije od javnog značaja i zaštitu podataka o ličnosti je, rešavajući po žalbi 90 udruženja, rešenjem naložio Batutu da dostavi tražene informacije u roku od sedam dana, ali da Institut ni posle gotovo mesec dana nije postupio po tom nalogu Poverenika, dodajući da su Povereniku podneli predlog za sprovođenje rešenja.\n„Javna potvrda sumnji da su tokom leta objavljivani netačni podaci o broju preminulih lica od kovida19, prebacivanje odgovornosti za to na neimenovane „informatičare“, i odsustvo bilo kakve reakcije od strane „informatičara“, instituta „Batut“ i Vlade Srbije, više nego ikad potvrđuje potrebu da javnosti budu stavljeni na raspolaganje autentični podaci iz Informacionog sistema kovid19“, navodi se dalje uz ocenu da je jedino na taj način moguće proveriti da li je do netačnosti došlo prilikom unosa podataka u bazu ili su oni naknadno lažirani.\nU saopštenju se ocenjuje da je u Srbiji pravo na pristup informacijama tokom pandemije ozbiljno ugroženo neopravdanim označavanjem tajnosti, posebno u vezi sa nabavkama medicinske opreme.\nDodaju i da uprkos sumnjama u tačnost podataka, koje su ozbiljno narušile poverenje građana, podaci o broju testiranih, obolelih i preminulih lica i dalje nisu proverljivi.


Društvo i ekonomija: Srpska "nora" prvi put u Americi - BalkaniYUm.TV '); } //]]>\nSrpska "nora" prvi put u Americi\nAmbasador Srbije u SAD Marko Đurić posetio je izložbeni prostor preduzeća "Jugoimport SDPR", na kojem je predstavljena samohodna top-haubica B-52 "nora", proizvedena u Srbiji.\n"Naša haubica je prava zvezda na Sajmu naoružanja i vojne opreme ovde u Vašingtonu, ponos srpske odbrambene industrije", rekao je Đurić.Istakao je da je "nora" prethodnih nedelja prošla testiranje na poligonu američkih oružanih snaga u Arizoni."Naši ljudi koji su učestvovali kažu da su Amerikanci bili do te mere oduševljeni da su čak dovodili generale da pogledaju kakvo je to čudo odbrambene industrije došlo neočekivano iz našeg dela sveta, odnosno iz naše zemlje", rekao je Đurić.Naglasio je da je pravi ponos biti predstavnik Srbije na najvećoj američkoj smotri naoružanja i vojne opreme iz čitavog sveta i boriti se za to da srpska namenska industrija bude prihvaćena i uzeta u razmatranje.\n"Ponosni smo na to što srpska odbrambena industrija učešćem na sajmu, ovako zapaženim i na ovakvom mestu, pokazuje svoju snagu i svoje uzdizanje. To nije uspon samo odbrambene industrije Srbije, nego i ukupnih odbrambenih kapaciteta oružanih snaga Srbije", ocenio je Đurić.\nSamohodna top-haubica "nora" ima kalibar 155 milimetara, sa dužinom cevi od 8,06 metara, i maksimalnim dometom od 30 kilometara sa običnim projektilom, 42 sa aktivno-reaktivnim i 60 kilometara za projektil sa raketnim motorom.Najnovija verzija "nore" ima kompjuterizovani sistem za kontrolu vatre. Tu je i automatski punjač, kao i dodatni prostor za još 24 granate u kamionu, prenosi RTS.\nPored "nore" na Sajmu u SAD su izloženi i drugi proizvodi "Jugoimporta", poput bespilotnih letilica "gavran", navođenih raketa "alas" sa dometom od 25 kilometara, kao i raketa "nova".\nSajam proizvoda namenske industrije "AUSA" u organizaciji Udruženja Kopnene vojske SAD tradicionalno se održava svake godine i predstavlja najveći međunarodni događaj ove vrste na američkom tlu.


NOVINE U DOMENU SOCIJALNIH PRAVA: Žrtvama se ne računa imetak nasilnika – Nadlanu.com\nNOVINE U DOMENU SOCIJALNIH PRAVA: Žrtvama se ne računa imetak nasilnika\nObjavljeno 5. avg 2018. / 14:30:06\nNa taj način država pokušava da zaštiti žrtve nasilja i omogući im bar delimičnu finansijsku nezavisnost. Niški odbornici su među prvima usvojili odluku i uskladili pravila sa novim zakonskim odredbama, a to bi trebalo da urade i ostale lokalne samouprave.\nU Ministarstvu zaduženom za oblast demografije i populacione politike objašnjavaju da odredbe ovog zakona predstavljaju deo ukupne društvene brige o deci i odnose se na poboljšanje uslova za zadovoljavanje njihovih osnovnih potreba, posebne podsticaje za rađanje i podršku materijalno ugroženim porodicama, porodicama sa decom sa smetnjama u razvoju i invaliditetom i deci bez roditeljskog staranja.\n– Njime se uvodi, kao novina, da se članom porodice ne smatra izvršilac nasilja u porodici, odnosno njegovi prihodi i imovina ne utiču na pravo žrtava nasilja u porodici da ostvare prava koja su predviđena ovim zakonom – kaže Slavica Đukić Dejanović, ministarka bez portfelja zadužena za populacionu politiku i demografiju.\n– S obzirom na to da se za određena prava predviđena ovim propisom vezuje kao uslov imovinski cenzus, ovo rešenje obezbediće žrtvama nasilja da lakše ostvare prava.\n– Treba stati na put fizičkom i psihičkom zlostavljanju, ali mislim da je i ekonomski momenat veoma važan – kaže sagovornik.\n– Među nasilnicima je mnogo onih koji su materijalno situirani, a žrtve ne samo da su pretrpele zlostavljanje nego ne mogu posle toga ni da se osamostale. Ovo je dobar način da se pomogne nenasilnom roditelju da decu uz pomoć države izvede na put.


Vesti online / Vesti / Srbija / Ona je napravila poslednju fotografiju sa Šabanom Šaulićem (FOTO)\nMnogi će ga pamtiti kao kralja narodne muzike\nNeverica, muk, bol. Cela nacija je u šoku zbog teške nesreće u kojoj je život izgubio Šaban Šaulić. Svi imaju samo jednu reč - dobar čovek se pamti, kroz muziku će večno živeti.\nPoslednja fotografija sa nastupa svedoči da je Šaban uvek bio raspoložen da ispoštuje svoju publiku i fotografiše se sa ljubiteljima njegove muzike. Poslednji video sa nastupa svedoči da je Šaban, kao što su govorili njegovi prijatelji, bio vidno raspoložen i na nastupu koji je prethodio saobraćajnoj nesreći.\nDama koja godinama živi u Belefildu imala je prilike da se poslednji put fotografiše sa kraljem narodne muzike i to odmah po završetku koncerta. Ni sama nije slutila da ga više nikada neće videti.\nfacebook/Melanie Antonic Jekic\nMelanie Antonić Jekić poreklom iz jednog malog mesta kraj Pančeva, sa oduševljenjem je pozirala sa Šabanom nekoliko sati pre stravične nesreće.\nPre toga zajedno sa društvom uživala je u hitovima legende domaće narodne muzike, a kako očevici tvrde to je bila noć za pamćenje. Dobre atmosfere, kvalitetne muzike i veselja nije nedostajalo.\nSRBIJA Mediji u regionu o pogibiji Šabana Šaulića


Ured za odnose s javnošću (PIOS)Pristup informacijamaPRISTUP INFORMACIJAMA KOJIMA SUD RASPOLAŽE\nZakon o slobodi pristupa informacijama u Bosni i Hercegovini ("Službeni glasnik BiH" br. 28/00; 45/06 i 102/09) utvrdio je pravo svih fizičkih i pravnih lica na pristup informacijama koje su pod kontrolom javnih organa, uključujući i Sud BiH. Ovo pravo nije apsolutno i može biti ograničeno u skladu sa javnim interesom, a ukoliko su ispunjeni Zakonom predviđeni uslovi. Pravo pristupa informacijama je ograničeno i u odnosu na lične informacije kojima pravo pristupa ima samo fizičko lice na koje se iste odnose, njegov zakonski zastupnik ili lice koje je ovlastio u pisanoj formi.\nKako bi podnosiocima zahtjeva za pristup informacijama pomogao u ostvarivanju ovog prava, Sud BiH je donio Pravilnik o ostvarivanju pristupa informacijama pod kontrolom Suda i suradnji sa zajednicom, te Upute o načinu anonimizacije sudskih odluka, audio video zapisa.\nU toku su aktivnosti na izradi izmjene Pravilnika o ostvarivanju pristupa informacijama pod kontrolom Suda BiH i saradnji Suda sa zajednicom, zbog čega novije presude Suda neće biti dostupne na web stranici Suda.\nSud ne naplaćuje naknade ili takse za podnošenje zahtjeva, niti za izradu i dostavljanje pisanih obavijesti. Međutim, u skladu sa Odlukom Vijeća ministara Sud naplaćuje troškove umnožavanja informacije. Informacije koje podliježu plaćanju naknade dostavljaju se tek nakon prijema potvrde o uplati naknade za umnožavanje.\nNaknada za umnožavanje informacije iznosi:\n0,50 KM po jednoj stranici standardne veličine (prvih 20 stranica se ne naplaćuje); 10,00 KM po nosaču elektronskog zapisa (disketa, CD, DVD) - za elektronsku dokumentaciju. Štampaj\nCopyrights © Sud BiH 2005 - 2013. All rights reserved.Online pomoć - Mapa sajtaValid HTML - Valid CSS - Online: 63


Poverenica za zaštitu ravnopravnosti Brankica Janković čestita svim pripadnicima i pripadnicama LGBT populacije Međunarodni dan ponosa, napominjući da je ovaj dan prilika da se široj javnosti skrene pažnja na potrebu dalјeg unapređenja njihovog položaja. Ona je istakla da zakonom pre svega treba urediti niz preostalih pitanja u vezi sa promenom pola i regulisanjem istopolnih partnerstava, kao i da se mora nastaviti sa senzibilizacijom zaposlenih u državnim organima i zdravstvu za rad sa LGBT osobama.\nPoverenica je ukazala da u našem društvu i dalјe postoje socijalna distanca, govor mržnje, uvredlјivi, ponižavajući, pa čak i nasilni odnos prema LGBT osobama, što obeshrabruje pojedince da se obrate institucijama za zaštitu. To potvrđuju i podaci Poverenika za zaštitu ravnopravnosti koji pokazuju da pritužbe zbog diskriminacije po osnovu seksualne orijentacije i dalјe u najvećoj meri podnose organizacije koje se bave zaštitom prava LGBT osoba.\nNaglašavajući da osnovna lјudska prava ne smeju da budu nikome uskraćena, poverenica Janković je ističe da je potrebno da svi nadležni kontinuirano preduzimaju mere i adekvatno reaguju na kršenja prava, kako bi LGBT osobama bilo omogućeno da vode dostojanstven život, ravnopravni sa svim građanima i građankama Srbije.\nPoverenica i zaposleni u Povereniku za zaštitu ravnopravnosti učestvovaće u subotu u šetnji Parada Ponosa Srbije, čime će i simbolično pružiti podršku pripadnicima i pripadnicama LGBT zajednice.


Železara po izvozu sve bliža Fijatu › Made-in-Germany.rs\nU prvih pet meseci ove godine vrednost izvoza 15 najvećih srpskih izvoznika dostigla je 1,9 milijardi eura. U odnosu na isti period prošle godine, izvoz Železare porastao za čak 41,9 posto, odnosno 99 miliona eura.\nU srpskom izvozu prednjači kompanija „Fijat Krajsler automobili“ (FCA) Srbija, sa iznosom od 388,9 miliona eura, a sledi je kineska „HBIS grupa“, vlasnik smederevske Železare, sa 334,9 miliona eura vrednim izvozom, saopštava Ministarstvo finansija.\nNa trećem mestu je kompanija „Tigar tajers“ iz Pirota, sa izvozom od 162,1 miliona eura. Za njom je „Naftna industrija Srbije“ (NIS) sa izvozom vrednim 154,7 miliona, „Robert Boš“ iz Beograda sa 103,9 miliona, „Tetra pak“ iz Beograda sa 88,1 milionom, „Petrohemija“ iz Pančeva sa 84,1 milionom i „Grundfos“ iz Inđije sa 80 miliona eura izvoza.\nIzvoz kompanije „Hemofarm“ iz Vršca je za prvih pet meseci ove godine dostigao 76,6 miliona eura, za njom je „Leoni“ iz Prokuplja sa 69,6 miliona, potom „RTB Bor“ sa 68,9 miliona, „Jura korporacija“ iz Rače sa 68,2 miliona, „Henkel“ sa 67,7 miliona, „Gorenje“ sa 57,2 miliona i „Delfti pakard“ iz Novog Sada sa izvozom vrednim 50,5 miliona eura.


Košarkaški klub Mega Mozzart » MEGA PODRŠKA ZA KOŠARKU U KOLICIMA\nKošarkaški klub Mega Basket postao je partner Košarkaškog kluba u kolicima Despot i na taj način pružio podršku projektu pod nazivom „Dupli pas“, koji za cilj ima promociju košarke u kolicima. Ovaj ambiciozan projekat inkluzivnog tipa nastao je na inicijativu Saveza košarkaša u kolicima Srbije i trebalo bi da okupi šest najboljih srpskih timova koji će se takmičiti u prvenstvu i Kupu.\n– Drago nam je da smo u mogućnosti da podržimo ovako plemenitu ideju, a posebno zadovoljstvo predstavlja činjenica da će se ekipa u ovoj sezoni takmičiti pod nazivom Mega Despot. Izuzetno je važno da se u našem okruženju podigne svest o ljudima sa invaliditetom i nadam se da će ova akcija dati značajan doprinos tome – rekao je Goran Ćakić, generalni menadžer Mega Basketa.\nKošarka u kolicima je najinkluzivniji sport, iz prostog razloga jer okuplja ljude sa različitim tipovima hendikepa, ali i one bez invaliditeta, koji se u tom slučaju kroz igru stavljaju u situaciju hendikepa i time se njihove mogućnosti izjednačavaju na terenu.\n– Ova naša saradnja nije slučajna, jer Despot i Mega dele iste vrednosti, pre svega u pogledu razvoja i promovisanja mladih košarkaša. I mi smo kao i Mega najmlađa ekipa u regionu i na to smo ponosni. Takođe, imamo i dva reprezentativca, od kojih je jedan od njih Lazar Makulović, sigurno najbolji mladi košarkaš u kolicima u Srbiji. Podrškom koju nam je ukazala Mega, sa aspekta društvene odgovornosti, svrstala se u red sa najvećim evropskim i svetskim klubovima. Zahvalni smo im na tome i uveren sam da će saradnja biti uspešna i dugoročna – konstatovao je Nikola Đurđević, predsednik i trener KKK Despot.\nMEGA U NEDELJU U PODNE DOČEKUJE FMP U BORBI ZA TREĆU POBEDU U ABA LIGI


Resorno ministarstvo sa 13.800 KM pomoglo zvorničкe pčelare - infoBirač\nMinistarstvo poljoprivrede, šumarstva i vodoprivrede Republike Srpske ove godine je sa 13.800 КM subvencioniralo 18 pčelara sa zvorničkog područja koji imaju više od 50 pčelinjih društava, potvrdo je danas predsjednik Udruženja pčelara „Bagrem“ iz Zvornika Radovan Stevanović. On je rekao da resorno ministarstvo subvencionira 5,5 КM po košnici sve pčelare koji imaju 50 i više košnica i dodao da su ove godine svi pčelari koji ostvaruju pravo na subvenciju namireni. Prema njegovim riječima, lokalna zajednica subvencionira 10 КM po košnici pčelare koji imaju do 50 pčelinjih društava.\nStevanović je nakon sastanka Udruženja pčelara „Bagrem“ naglasio da je ova godina za zvorničke pčelare bila jako loša, dodavši da, jednostavno, priroda nije medila, čime više od 90 odsto pčelara nije ostvarilo planirani prihod. Ističući da Udruženje pčelara „Bagrem“ ima oko 130 registrovanih članova koji imaju blizu 10.000 košnica, Stevanović je rekao da na teritoriji grada ima oko 4.500 košnica koje nisu registrovane u Udruženju.\n– Ljudi koji se bave uzgojem pčela, a nisu članovi Udruženja, predstavljaju veliki problem na koji Udruženje ne može da utiče, jer su izvan organizovane zdravstvene zaštite pčela – smatra Stevanović.\nPrema njegovim riječima, jedina garancija zdravlja pčelinjih društava su veterinarske ustanove sa kojima Udruženje „Bagrem“ ima dugoročnu saradnju u preventivnom djelovanju, kao i zdravstvenoj zaštiti pčelinjaka. Ističući da je neophodno da se svaka košnica registruje i zbog zdravstvene zaštite pčela, Stevanović smatra da se ne bi dešavalo, ili bi bio daleko manji broj slučajeva, da se spali određeni broj zaraženih pčelinjih društava koja obole od neke bolesti, kao što je to i ove godine bilo.\nStevanović je dodao da je planom rada Udruženja pčelara „Bagrem“ za narednu godinu predviđeno da se što više ljudi, naročito mladih, koji se bave uzgojem pčelinjaka i proizvodnjom meda, učlane u ovo udruženje i odupru zdravstveno rizičnom pčelarenju. On smatra da su pčelari koji nisu organizovani u Udruženje podložniji uticaju nelegalnog tržišta koje nudi rizične lijekove, odnosno neke neprovjerene hemikalije i falsifikovane preparate, kojima ljudi tretiraju pčelinja društva, nakon čega im se dešava uginuće pčelinjih društava.


Juventus želi da zadrži Evru\nFudbalski klub Juventus spreman je da ponudi igraču tog kluba Patrisu Evri novi jednogodišnji ugovor, preneli su italijanski mediji.\nPrema navodima medija u Italiji, čelnici kluba i predstavnici Evre trebalo bi da se sastanu početkom decembra kako bi razgovarali o produžetku saranje.\nJuventus je, navodno, spreman da Evri ponudi jednogodišnji ugovor sa opcijom produžetka na još jednu. Međutim, još nije jasno da li Evra želi da ostane u Italiji, pa u klubu čekaju njegovu odluku.\nEvra je u Juventus došao 2014. godine, a pre toga je, između ostalog, igrao za Mančester junajted, Monako i Nicu.


Školski – BRILLIANT\nKurs namenjen školskoj grupaciji dece organizovan je po malim grupama od 4 do 9 polaznika. Na ovom kursu, u zavisnosti od nivoa kojem pripadaju, deca usvajaju i razvijaju potrebne jezičke veštine i znanja.\nNa prvom, početnom nivou, usvajaju se i primenjuju proste jezičke strukture, obogaćuje se vokabular i vežbaju izgovor i intonacija. Raznim kreativnim vežbama na ovom nivou deca počinju da prave prve korake u učenju čitanja kratkih jednosložnih I dvosložnih reči. Nakon tog nivoa, deca počinju i sa pripremom za pisanje, vežbanjem fine motorike ruke i pisanjem slova i prostih reči.\nNa svim sledećim, višim nivoima, ujednačavaju se sve četiri jezičke veštine (slušanje, govor, čitanje i pisanje), i povezuju se sve usvojene jezičke strukture radi tečnije i bolje komunikacije na stranom jeziku. Ličnim angažovanjem, putem obrade zanimljivih tema i kroz kreativne aktivnosti prilagođene uzrastu i interesovanju dece, naši profesori uspevaju da decu motivišu, da unaprede stečeno znanje i da ih osposobe za dalji uspešan nastavak učenja.\nDva puta u toku školske godine roditeljima se šalju izveštaji sa detaljno opisanim nastavnim programom, odrađenim aktivnostima, i postignutim rezultatima deteta. Izveštaji se daju na polugodištu i pred sam kraj školske godine. Kurs traje tokom cele školske godine, sa ukupnim fondom od 68 časova i održava se dva puta nedeljno, po 60 minuta. Sertifikat o stečenom nivou znanja se dobija na kraju kursa.


Posle 4-1 na startu NBA sezone, njegova ekipa je u dva navrata prokockala 15 poena prednosti, minule noći u porazu od Njujork Niksa (108:113).\nSam Bogdanović je skromno odigrao ovoga puta, ubacio je tri poena (šutirao je samo s distance i od tri pokušaja da postigne trojku jednom je bio uspešan), imao je i tri asistencije, te dva skoka, a proveo je na parketu 18 minuta. Međutim, mnogo toga zanimljivijeg se dešavalo od pukog pogleda u statistiku. Recimo - naš reprezentativac uopšte nije igrao u finišu.\nI to čitavu četvrtinu.\nStatistika bi, delimično, mogla da da odgovor zašto je to tako: dok je on igrao, Houksi su primili 13 poena više nego što su dali, što je bio najgori "plus/minus faktor" u celom timu, iako su njegovi saigrači tek po odlasku Bogdanovića na klupu definitivno ispustili pozitivan rezultat.\nA nakon što su preporođeni Niksi (sada i oni imaju učinak 4-3, i to posle godina, a čini se već i decenije agonije), uz 28 poena Rendla i dva manje koje je postigao Beret, došli do trijumfa - novinari su upitali trenera Atlante Lojda Pirsa "šta se to desilo sa Bogijem".\n"Izvrnuo je skočni zglob i zato nije igrao u poslednjoj četvrtini", glasio je odgovor.\nMeđutim, navijači Houksa uopšte ne veruju da je to bio slučaj.\nJedni su pokazivali scene iz završnice meča, na kojima se vidi da je naš reprezentativac najnormalnije stajao uz ostatak rezervista, što baš i nije uobičajeno za osobe koje povrede skočni zglob...\n... a naročito nije uobičajeno za tako povređene da "jure sudije". Uslovno rečeno, "Bogi" je to i radio, tražeći da mu se objasni jedna od spornih odluka, što je posebno iritiralo navijače Houksa ne zbog Bogdanovićevog ponašanja, već zbog toga što bi time trebalo da se bavi trener, "kog nigde nema":\nPosle svega ovoga, Bogdan Bogdanović se oglasio na društvenim mrežama.\n"U životu ćete se suočiti sa mnogim porazima, ali nikada nemojte da se osećate poraženim", poručio je naš košgeter.\nU pitanju je citat Maje Angelu, američke pesnikinje koja je u životu prošla pravi mali pakao pre nego što je svoje talente uspela da predstavi svetu. Silovana kao dete, radila je i kao noćna plesačica, bila prisiljena da bude i prostitutka... Udajom za jednog Grka ušla je u pevačke, a potom pesničke vode (na kratko i novinarske), a pritom spadala u velike borce za ljudska prava.\nPrilično buran, a dugo vremena i stvarno jeziv život. Bogdanov, svakako, nije takav u Atlanta Houksima, pa ostaje samo da se vrati u sastav u punoj meri i svi nesporazumi na relaciji trener - navijači lako bi mogli da budu otklonjeni. Naročito ako se poput Bogdanovića brzo oporave i ostali važni šrafovi tima (Galinari, Rondo, Dan, Snel...), što će Houkse činiti daleko opasnijim nego što su delovali pre ona tri dana, sa učinkom 4-1.


Turska vojska okružila sirijski Afrin\n13. mart/ožujak, 2018.\nTurski tenk na putu prema Afrinu, mart 2018.\nTurska vojska je navela da je okružila sjeverni sirijski grad Afrin kao dio ofanzive protiv kurdskih boraca, prenosi BBC.\nU saopštenju se navodi da su vojska i savezni sirijski pobunjenici takođe zauzeli "područja od ključne važnosti" u okolini Afrina.\nOperacija koja je započela 20. januara usmjerena je na protjerivanje kurdske Jedinice za zaštitu naroda (YPG) iz Afrina.\nAgencije prenose da stotine civila bježe iz ovog kurdskog uporišta.\nPortparol turske Vlade Bekir Bozdag izjavio je u ponedjeljak da su oružane snage preuzele kontrolu nad više od 50 posto teritorije u području Afrina.


BEOGRAD - Iako je trebalo da poštanske usluge od sutra poskupe za 8,77 odsto, PTT je za sada odustao od te namere. Razlog je primena Zakona o porezu na dodatu vrednost od 1. januara sledeće godine.\n- Od subote je trebalo da se primene nove cene, ali je po nalogu generalnog direktora odlučeno da se cene poštanskih usluga ne menjaju do kraja godine. Takva odluka je doneta zbog toga što će poštanske usluge biti oslobođene poreza na dodatu vrednost. Ako bismo sada promenili cenovnike, u roku od sedam dana morali bismo da pravimo nove, što ne bi bilo racionalno za naše preduzeće - kaže Gorica Joksimović, šef službe za strategiju i planiranje cena JP PTT saobraćaja "Srbija".\nZato će PTT od 1. januara sledeće godine primeniti nove cene, usklađene s PDV-om, što će zapravo značiti pojeftinjenje nekih usluga. Niže cene imaće paketske usluge za drugu zonu, usluge platnog prometa, slanje poštanskih uputnica, dostavljanje paketa na adresu primaoca... U proseku, poštanske usluge zbog PDV-a pojeftiniće 12 do 17 odsto.\nTransport paketa do tri kilograma u drugoj zoni (do Crne Gore) sada košta 178,64 dinara, a od nove godine, cena će biti 158,03 dinara. Troškovi prenosa poštanskom uputnicom, na primer, 1.725 dinara su sada 67,75, a od 1. januara biće 59,80 dinara. Uplata na žiro-račun 500 dinara sada košta deset, a biće 8,33 dinara. Ipak, odobrenje Vlade Srbije o poskupljenju poštanskih usluga za 8,77 odsto, na koje je PTT čekao od juna ove godine, neće se zaboraviti i najverovatnije će se primeniti posle 1. januara.\nU PTT-u očekuju da će nakon pojeftinjenja od Nove godine, doći do neznatnog povećanja cena, na osnovu vladinog odobrenja. O tome za sada zvaničnog obaveštenja iz PTT-a nema, ali će ovih dana svi cenovnici biti precizno utvrđeni.


Ugašen požar na deponiji kod Prijepolja\nVesti: Počelo novogodišnje kićenje Nove Varoši\nVesti: Danas slavimo Aranđelovdan\nVesti: Stižu pare : Sutra isplata novčane naknade\nVesti: Ribokradice razvile biznis na Zlatarskom jezeru\nPriboj: OŠ "Vuk Karadžić" u Priboju dobila radio\nVesti: Propao pokušaj prodaje RH centra "Zlatar"\nPosle sedam dana borbe s požarom na deponiji Stanjevine u Prijepolju, vatrogasci su uspeli da ugase požar, javlja PP Media.\nKako se navodi, deponija je presuta debelim slojem zemlje i tvrdog materijala, pa uprkos visokoj spoljnoj temperaturi nema opasnosti od izbijanja novog požara.\nPunih sedam dana trajala je borba vatrogasaca i radnika Komunalnog preduzeća s vatrenom stihijom, a nakon proglašenja vanredne situacije, u pomoć su pritekle mašine i mehanizacija užičkih "Puteva", koji su deponiju prekrili zemljom i debelim slojem tampona.\nDirektor JKP "Lim" iz Prijepolja Enis Memiahović kaže da plamena, na deponiji, nema još od petka, te da se samo sporadično pojavljivao dim.\nInače, teške mašine "Puteva" nasule su više od 5.000 kubika zemlje i drugog materijala po deponiji. Ekipa Javnog komunalnog preduzeća "Lim" s raspoloživom mehanizacijom i dalje dežura na deponiji.\nPožar je bio povod da nezadovoljni meštani zatraže od nadležnih da hitno reaguju i zatvore deponiju, a na inicijativu gotovo 500 žitelja Dumanića, Haimbegovića polja i Zaluga, naselja oko nesanitarne deponije Stanjevine, predsednik mesne zajednice Prijepolje Edin Bećirović zakazao je za danas zbor građana.\nMeštani tri naselja koja su najugroženija požarom sa Stanjevina, ovim skupom žele da ukažu još jednom nadležnim organima na problem koji imaju.


Vlada Srbije, Momčilo Bajagić – Bajaga i Microsoft promovišu kampanju za unapređenje bezbednosti dece na Internetu | PC Press\n10. februar 2009. 7. april 2017. PC Press\nMinistarstvo za telekomunikacije i informaciono društvo i Microsoft danas su na zajedničkoj konferenciji za medije predstavili kampanju za unapređenje bezbednosti dece na Internetu koja će trajati tokom cele 2009. godine. Ova kampanja je deo inicijative Evropske Unije, u okviru koje je 10. februar proglašen za Evropski dan bezbednosti dece na Internetu i obeležava se u preko 50 zemalja, širom EU i regiona jugoistočne Evrope. Cilj kampanje je da ukaže roditeljima i deci na sve opasnosti koje prete sa Interneta, i da im kroz razne edukativne brošure, promotivne događaje i TV kampanju objasni kako da se adekvatno zaštite od tih pretnji.\n„Ovaj dan je prilika da se pokrene pitanje zaštite dece na Internetu i prilika da pokažemo spremnost da preuzmemo odgovornost koju imamo prema najmlađim generacijama. Pokrećemo kampanju u okviru koje ćemo okupiti najviše predstavnike države, međunarodnih organizacija, civilnog društva i privatnog sektora kako bismo se suočili sa ovim problemom“, izjavila je na današnjoj konferenciji Jasna Matić, ministarka za telekomunikacije i informaciono društvo u Vladi Republike Srbije. „Problemi koje će kampanja obuhvatiti su dečija pornografija, rasizam, govor mržnje, rodna diskriminacija i zaštita privatnosti. Mediji su jedan od najvažnijih partnera u ovoj kampanji. Koristim ovu priliku da pozovem i medije, kao i sve zainteresovane predstavnike civilnog društva da zajedno svojim radom doprinesemo uspešnosti kampanje zaštite dece na Internetu, pre svega isticanjem prednosti Interneta i podizanju svesti građana o ovom pitanju“, dodala je ministarka Matić.\n„Ljudi iz Microsoftovog tima me nisu pozvali zato što sam veliki softverski stručnjak, već zato što delimo iste vrednosti kada je u pitanju sigurnost dece. Kao roditelj, želim da moja u potpunosti budu bezbedna dok koriste računar i Internet, i razumem zabrinutost drugih roditelja. Zato je važno da se svi informišemo o svim prednostima i manama Interneta i da to znanje prenesemo na našu decu, kako bismo ih maksimalno zaštitili, istovremeno poštujući njihovu privatnost“, rekao je Momčilo Bajagić – Bajaga, zvanični promoter kampanje za unapređenje bezbednosti dece na Internetu, i dodao: „Tokom rada na ovom projektu saznao sam puno o tome kakve mogućnosti za zaštitu dece od opasnosti na Internetu nude novi Microsoftovi proizvodi, i to je zaista impresivna pomoć, kada ste roditelj koji brine – kao ja. Deci koja koriste Internet mogu da poručim: surfujte, istražujte, komunicirajte, ali budite uvek oprezni i slušajte savete starijih i iskusnijih. To je jedini način da iskoristite sve prednosti Interneta na pravi način.“\n„Kao najveći svetski proizvođač komercijalnog softvera, Microsoft ima veliku odgovornost i kao društveno odgovorna kompanija mi podržavamo ovu inicijativu. Kroz konstantno unapređivanje naših proizvoda, razne aktivnosti poput našeg programa ’Partner u učenju’, i kroz podršku inicijativama poput ove, koje vode ka boljoj zaštiti od Internet pretnji i zlonamernih korisnika, mi ulažemo značajna sredstva i energiju u unapređenje bezbednosti svih naših korisnika, a naročito dece, na Internetu“, istakao je mr Miloš Trkulja, direktor odeljenja za poslovanje sa javnim sektorom u Microsoftu Srbija.\nViše informacija o kampanji za unapređenje bezbednosti dece na Internetu možete pronaći na Web lokaciji Ministarstva za telekomunikacije i informaciono društvo www.mtid.gov.rs. Praktične savete i korisne informacije o najčešćim pretnjama na Internetu roditelji i deca mogu pronaći na specijalizovanoj Web lokaciji www.microsoft.com/scg/sigurnostdece\nTagovi: Bezbednost dece, Internet, Microsoft, Telekom\n← Deloitte: Otpušteni radnici najveća pretnja informacionim sistemima finansijskih institucija\nNokia telefoni sada sa dvogodišnjom garancijom na srpskom tržištu →


Đukanović: Od opcije da budemo provincija Srbije, postali smo najrazvijenija zemlja Zapadnog Balkana - Index.ba\nOlujno nevrijeme poharalo sjever: Padao grad gotovo veličine narandže, nema kuće koja nije oštećena\nPolaganjem zakletve pred crnogorskim zastupnicima u Vladinom domu na Cetinju, Milo Đukanović je zvanično preuzeo funkciju predsjednika Crne Gore.\nU predsjedničkom govoru obećao je da će biti veoma aktivan u naporima da doprinese prevladavanju podjela u zemlji, navodeći da će Crna Gora nastaviti s najbržim reformama.\nRadio televizija Crne Gore javila je da nakon što je intonirana crnogorska himna, Đukanović je položio zakletvu:\n“Zaklinjem se svojom čašću na Ustavu Crne Gore da ću dužnost predsjednika Crne Gore obavljati savjesno i odgovorno za dobro svih građana naše domovine. Kao predsjednik države posvetiću se očuvanju nezavisnosti i suvereniteta Crne Gore i njenoj afirmaciji kao građanske, demokratske, ekološke i države socijalne pravde, zasnovane na vladavini prava”.\nNakon zakletve, novi šef crnogorske države je rekao da na dužnost predsjednika stupa sa osjećanjem časti i odgovornosti, a ponosan na ostvarenja u prethodnom periodu.\n“Od opcije da budemo provincija proširene Srbije, koja nam se nudila kao aternativa na predsjedničkim izborima 1997. godine, Crna Gora je u međuvremenu postala ekonomski i demokratski najrazvijenija zemlja na Zapadnom Balkanu, lider reformi i pregovora sa Evropskom unijom i izvjesno prva sljedeća članica tog saveza”, rekao je Đukanović, prenosi NAP.\nOn je saopštio da nova Crna Gora, obavezana prema precima, nastavlja njihovo djelo. Navodeći kako je Evropskoj uniji potrebna unutrašnja konsolidacija, Đukanović je rekao da to znači i preispitivanje vizije ujedinjenja, što utiče na spoljno-političku sliku Zapadnog Balkana.\n“Kao da je danas u izvjesnoj mjeri zamagljena evropska budućnost našeg regiona, koja početkom novog vijeka nije bila upitna”, rekao je Đukanović.\nNovoizabrani predsjednik je rekao da je vrijeme za razgovor o evropeizaciji Zapadnog Balkana.\n“Zato nam ne trebaju obećanja o prijemu 2025. I bez takvih projekcija mi ćemo nastaviti s najbržim reformama. Treba nam podrška u savladavanju jaza istorijski naslijeđene zaostalosti regiona. Treba nam podrška u izgradnji institucija koje će unaprijediti vladavinu prava”, rekao je Đukanović.\nŠef crnogorske države rekao je da je danas znanje ključni resurs, posebno za zemlje poput Crne Gore, limitirane veličinom teritorije i populacije.\n“Put u bolju budućnost vodi kroz izgradnju društva znanja”, saopštio je Đukanović, navodeći da se moraju temeljno preispitati svi aspekti obrazovanja.\nPrethodni članakKineski bombarderi “bocnuli” Pentagon\nNaredni članakNAKON RAZGOVORA IZETBEGOVIĆA I ERDOGANA: Turska neće ostaviti BiH samu, tender za autoput na ljeto